

VLADA REPUBLIKE HRVATSKE

Zagreb, 6. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjenama i dopunama Zakona o poticanju ulaganja, s Nacrtom konačnog prijedloga zakona |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**MINISTARSTVO GOSPODARSTVA**

**NACRT**

**PRIJEDLOG ZAKONA O IZMJENAMA I DOPUNAMA ZAKONA O**

**POTICANJU ULAGANJA, S KONAČNIM PRIJEDLOGOM ZAKONA**

**Zagreb, studeni 2024.**

**PRIJEDLOG ZAKONA O IZMJENAMA I DOPUNAMA ZAKONA O**

**POTICANJU ULAGANJA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Zakon o poticanju ulaganja („Narodne novine“, broj 63/22.) donesen je 27. svibnja 2022., a stupio je na snagu 4. lipnja 2022.

Okvir za poticanje ulaganja u Republici Hrvatskoj nalazi se na Listi postojećih državnih potpora Republike Hrvatske Agencije za zaštitu tržišnog natjecanja, broj odobrenja KLASA: 430-01/12-06/005, URBROJ: 580-09-1/17-12-015, od 30. srpnja 2012., broj odobrenja Europske komisije SA.35517 (2012/HR) od 27. svibnja 2013.; Kategorija državne potpore (Regionalne potpore i potpore za usavršavanje); Referenca potpore kod Europske komisije (SA.35517 SA.38291).

Zakonom o poticanju ulaganja koji je stupio na snagu 4. lipnja 2022. definicija početnog ulaganja usklađuje se u smislu veličine poduzetnika i prava na dodjelu potpore za početno ulaganje u kontekstu nove Karte regionalnih potpora za razdoblje 2022. – 2027. godine. U NUTS II regijama Panonska Hrvatska, Sjeverna Hrvatska i Jadranska Hrvatska od 2022. godine mogu se dodijeliti potpore svim poduzetnicima za bilo koju vrstu početnog ulaganja, dok se u NUTS II regiji Grad Zagreb velikim poduzetnicima mogu dodijeliti potpore isključivo za početno ulaganje u novu ekonomsku djelatnost.

Nadalje, imajući u vidu regionalne učinke primjene Zakona o poticanju ulaganja u uvjetima značajnog sniženja registriranih stopa nezaposlenosti u svim županijama Republike Hrvatske, sniženi su kriteriji visine registrirane stope nezaposlenosti kao preduvjeta za korištenje bespovratne novčane potpore za opravdane troškove otvaranja novih radnih mjesta i to na način da se uvjet registrirane stope nezaposlenosti za korištenje maksimalne visine potpore za otvaranje novih radnih mjesta u visini do 30 % prihvatljivih troškova otvaranja novog radnog mjesta (maksimalni iznos do 9.000,00 eura) snižava sa >20 % na >15 % registrirane stope nezaposlenosti, a za korištenje potpore za otvaranje novih radnih mjesta u visini do 20 % prihvatljivih troškova otvaranja novog radnog mjesta (maksimalni iznos do 6.000,00 eura) snižava se sa 10 %-20 % na 10 %-15 % registrirane stope nezaposlenosti.

Prema istom kriteriju sniženi su i pragovi registrirane stope nezaposlenosti kao preduvjeta za korištenje potpore za kapitalne troškove projekta ulaganja i to na način da je prag >20 % registrirane stope nezaposlenosti za korištenje maksimalne visine potpore u iznosu od 20 % prihvatljivih troškova ulaganja u dugotrajnu imovinu (maksimalni iznos do 1 milijun eura), Zakonom o poticanju ulaganja spušten na ˃15 % registrirane stope nezaposlenosti.

U kontekstu obveze usklađenja s relevantnom pravnom stečevinom EU (Uredba Komisije (EU) 2021/1237 оd 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 270, 29.7.2021.), uvedena je odredba kojom se u slučaju privremenog ili trajnog smanjenja broja zaposlenika povezanih s projektom ulaganja u razdoblju od 1. siječnja 2020. do 30. lipnja 2021. zbog pandemije bolesti COVID-19, korisnicima potpora za ulaganje to smanjenje neće smatrati kršenjem obaveze očuvanja novootvorenih radnih mjesta na predmetnom području.

U kontekstu ublažavanja negativnih gospodarskih posljedica pandemije bolesti COVID-19, Zakon o poticanju ulaganja je korisnicima potpora za ulaganje čija se realizacija projekta preklapa s razdobljem početka pandemije bolesti COVID-19, omogućio još jednu dodatnu godinu za otvaranje planiranih novih radnih mjesta povezanih s projektom ulaganja.

Na kraju, u kontekstu razvojnih smjerova i strateških ciljeva Nacionalne razvojne strategije Republike Hrvatske do 2030. godine, Zakon o poticanju ulaganja potiče ekološki sigurne i održive projekte ulaganja čija realizacija izravno utječe na postizanje jednog ili više sljedećih ciljeva:

– rast produktivnosti gospodarskih subjekata u Republici Hrvatskoj

– doprinos zelenoj i digitalnoj tranziciji gospodarstva Republike Hrvatske

– doprinos održivom i inovativnom gospodarstvu i visokoj tehnologiji industrije 4.0.

– podizanje tehnološke razine i materijalne opremljenosti hrvatskog gospodarstva

– veća zaposlenost i izobrazba zaposlenika

– razvoj inovativnih proizvoda i usluga više i visoke dodane vrijednosti

– jačanje međunarodne konkurentnosti i internacionalizacije hrvatskog gospodarstva.

Preduvjeti izrade ovoga Prijedloga zakona proizlaze iz obveze usklađenja regulatornog okvira za poticanje ulaganja s relevantnom pravnom stečevinom EU i usklađenja sa stvarnom nadležnosti tijela državne uprave u području razvoja i investicija prema Zakonu o ustrojstvu i djelokrugu tijela državne uprave („Narodne novine“, br. [85/20](https://www.zakon.hr/cms.htm?id=56002)., [21/23](https://www.zakon.hr/cms.htm?id=55999). i 57/24.) i to s:

1. Uredbom Komisije (EU) br. 2023/1315 od 23. lipnja 2023 o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL L 167, 30.6.2023.)
2. Zaključcima Vijeća o napretku Skupine za Kodeks postupanja pri oporezivanju poslovanja postignutom tijekom češkog predsjedanja od 6. prosinca 2022., kako je utvrđeno Izvješćem Vijeća Skupine za Kodeks postupanja pri oporezivanju poslovanja (14674/22 od 24. studenoga 2022.) pri ocjeni poreznih olakšica iz Zakona o poticanju ulaganja.
3. Zaključcima Foruma za štetne porezne prakse (FHTP) - OECD
4. Zakonom o turizmu („[Narodne novine, broj 156/23](https://narodne-novine.nn.hr/eli/sluzbeni/2023/156/pdf).) koji je stupio na snagu 1. siječnja 2024., a kojim je uspostavljen pravni temelj sustava i programa poticanja ulaganja u sektoru turizma.

Novine koje se trebaju urediti ovim Prijedlogom zakona su sljedeće:

1. povećanje pragova za prijavu za regionalne potpore i za potpore za usavršavanje i prekvalifikaciju - potpore za usavršavanje ≤ 3 milijuna eura i regionalne potpore ≤ 110 milijuna eura
2. za velike projekte ulaganja povećati prilagođeni iznos potpore za projekte ulaganja iznad 50 milijuna eura sukladno povećanim pragovima za prijavu za regionalne potpore
3. sniženje pragova registrirane stope nezaposlenosti kao preduvjeta za korištenje bespovratne novčane potpore za otvaranje novih radnih mjesta i povećanje maksimalnog nominalnog iznosa potpore na način da se registrirana stopa nezaposlenosti za korištenje maksimalne visine potpore u visini do 30 % prihvatljivih troškova (max. ≤ 15.000,00 eura) snižava sa ≤15 % na >10 %, a za korištenje potpore za otvaranje novih radnih mjesta u visini do 20 % prihvatljivih troškova (max. ≤ 10.000,00 eura) snižava se sa 10 % - 15 % na 5 % - 10 %, a za korištenje potpore za otvaranje novih radnih mjesta u visini do 10 % prihvatljivih troškova (max, ≤ 5.000,00 eura) snižava se sa ≤ 10 % na ≤ 5 % registrirane stope nezaposlenosti
4. sniženje pragova registrirane stope nezaposlenosti kao preduvjeta za korištenje potpore za kapitalne troškove projekta ulaganja i povećanje maksimalnog nominalnog iznosa potpore na način da se prag >15 % registrirane stope nezaposlenosti za korištenje maksimalne potpore u iznosu od 20 % prihvatljivih troškova ulaganja u dugotrajnu imovinu (max. ≤ 2.000.000,00 eura), ovim izmjenama spušta na ˃10 % registrirane stope nezaposlenosti, a postojeći prag od 10 % do 15 % registrirane stope nezaposlenosti za korištenje maksimalne visine potpore u iznosu od 10 % prihvatljivih troškova ulaganja u dugotrajnu imovinu (max. ≤ 1.000.000,00 eura), ovim izmjenama spušta na prag od 5 % do 10 % registrirane stope nezaposlenosti, uz sniženje potrebnog broja novih radnih mjesta povezanih s projektom ulaganja za male i srednje poduzetnike sa 50 na 30
5. usklađenje izračuna porezne osnovice za primjenu umanjenja stope poreza na dobit pri izračunu porezne potpore za ulaganje sukladno ocjeni poreznih olakšica u Zakonu o poticanju ulaganja – Croatia Notification 2020 Standstill exercise (HR019 od 26. srpnja 2022. i HR020 od 21. rujna 2023.) od strane Skupine za Kodeks postupanja pri oporezivanju poslovanja
6. uvođenje nove mjere potpore za aktivnosti od strateškog značaja za prijelaz na klimatski neutralno gospodarstvo u okviru potpora za aktivnosti visoke dodane vrijednosti u obliku povećanja bespovratne novčane potpore za otvaranje novih radnih mjesta povezanih s projektom ulaganja za 50%.

Dosadašnja provedba zakonodavnog okvira za poticanje ulaganja pokazala je sljedeće:

Od listopada 2012. do rujna 2024. zaprimljeno je ukupno 2.050 prijava projekata ulaganja za korištenje regionalnih potpora za ulaganje od strane MSP i velikih poduzetnika. Od toga se 422 prijave odnose na projekte velikih poduzetnika, a 1.628 prijava na projekte MSP. Do danas je od zahtjeva odustalo 308 poduzetnika, dok su 84 prijave odbijene.

Planirana visina ulaganja 1.658 prijavljenih projekta (odobreni projekti i projekti u obradi) iznosi oko 10,2 milijarde eura uz planirano otvaranje 44.030 novih radnih mjesta. Od toga oko 6 milijardi eura i 19.583 nova radna mjesta odnosi se na projekte velikih poduzetnika, dok se 4,2 milijarde eura uz planirano otvaranje 24.447 novih radnih mjesta odnosi na projekte MSP.

Navedeni projekti ulaganja odnose se na:

* metaloprerađivačku industriju (15,3 %)
* turizam (12,5 %)
* ICT (12,1 %)
* drvno-prerađivačku industriju (9,4 %)
* proizvodnju strojeva i opreme (8,3 %)
* prehrambeno-procesnu industriju (6,1 %)
* proizvodnju proizvoda od gume i plastike (5,0 %), i proizvoda za građevinarstvo (4,4 %)
* tiskarsku, tekstilnu, farmaceutsku industriju, proizvodnju električne opreme i transformatora, distribuciju i logistiku i ostale djelatnosti s udjelima manjim od 3 %.

Najviše projekata realizira se u Gradu Zagrebu (22,3 %), Zagrebačkoj županiji (11,9 %), Splitsko-dalmatinskoj županiji (8,6 %), Varaždinskoj županiji (7,1 %), Istarskoj županiji (5,7 %), Međimurskoj županiji (5,6 %) i Primorsko-goranskoj županiji (5,4 %).

Potvrdu o statusu korisnika potpore za ulaganje do sada je dobilo 982 poduzetnika (951 trgovačko društvo i 31 obrt, odnosno 447 malih, 295 srednjih i 240 velikih poduzetnika). Od tog broja, 28 je odustalo od projekta ulaganja, dva poduzetnika su iskoristila cijeli maksimalni intenzitet potpore iz drugih izvora, dok je 18 poduzetnika izgubilo status korisnika zbog neispunjavanja uvjeta Zakona o poticanju ulaganja.

Ukupna planirana vrijednost 934 odobrenih projekata ulaganja iznosi cca. 6,1 milijardi eura uz planirano otvaranje 31.823 novih radnih mjesta. Od toga 3,7 milijardi eura i 14.230 novih radnih mjesta su projekti velikih poduzetnika, dok MSP planiraju ulaganja u iznosu preko 2,4 milijarde eura uz planirano otvaranje 17.593 novih radnih mjesta.

**III. OCJENA I IZVORI SREDSTAVA POTREBNIH ZA PROVOĐENJE ZAKONA**

Sredstva potrebna za provođenje ovoga Zakona osigurana su u državnom proračunu Republike Hrvatske za 2024 .godinu – 2.113.949 eura, za 2025. godinu – 4.645.299 eura i za 2026. godinu – 5.043.467 eura na razdjelu Ministarstva gospodarstva na aktivnosti A560004 – Provedba mjera za poticanje ulaganja. Sredstava potrebna za provođenje ovoga Zakona iskazuju procijenjene učinke povećanja dosadašnjih pragova potpora za opravdane troškove otvaranja novih radnih mjesta za 66,67 % i za kapitalne troškove projekta ulaganja za 50 %, kao i za procijenjene učinke nove potpore za prijelaz na klimatski neutralno gospodarstvo, odnosno povećanje novčane potpore za otvaranje novih radnih mjesta povezanih s projektom ulaganja za prijelaz na klimatski neutralno gospodarstvo.

Trogodišnji planirani iznos sredstava na aktivnosti A 560004 iznosi kako slijedi: za 2024 .godinu – 2.113.949 eura, za 2025. godinu – 4.645.299 eura i za 2026. godinu – 5.043.467 eura.

**IV. RAZLOZI ZA DONOŠENJE ZAKONA PO HITNOM POSTUPKU**

Razlozi za donošenje ovoga Zakona po hitnom postupku očituju se iz razloga što sam program potpora za ulaganje odnosno postojanje takvog zakonodavnog okvira za poticanje ulaganja predstavlja u gospodarski smislu izuzetno učinkovit instrument gospodarske politike Vlade Republike Hrvatske u cilju intenziviranja svih oblika investicijskih aktivnosti kako domaćih, tako i međunarodnih gospodarskih subjekata što se najbolje potvrđuje i kroz same rezultate primjene zakona, kako je i navedeno u točki II uvodnog dijela, a sukladno članku 206. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske), očituju se u obvezi usklađenja Zakona o poticanju ulaganja s pravnom stečevinom EU i to:

1. Uredbom Komisije (EU) br. 2023/1315 od 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL L 167, 30.6.2023.)
2. Zaključcima Vijeća o napretku Skupine za Kodeks postupanja pri oporezivanju poslovanja postignutom tijekom češkog predsjedanja od 6. prosinca 2022., kako je utvrđeno Izvješćem Vijeća Grupe za Kodeks postupanja pri oporezivanju poslovanja (14674/22 od 24. studenoga 2022.) pri ocjeni poreznih olakšica iz Zakona o poticanju ulaganja.
3. Zaključcima Foruma za štetne porezne prakse (FHTP) – OECD.

te u obvezi Republike Hrvatske sukladno Operativnom sporazumu za provedbu Nacionalnog plana oporavka i otpornosti 2021. - 2026. - mjera C.1.1.1. R3 - Unapređenje strateškog okvira za promociju privatnih ulaganja – u kojoj se navodi i usvajanje Zakona o izmjenama i dopunama Zakona o poticanju ulaganja, a verifikacijski mehanizam provedbe te aktivnosti je objava Zakona u „Narodnim novinama“ u četvrtom tromjesečju 2024. godine.

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O POTICANJU ULAGANJA**

**Članak 1.**

U Zakonu o poticanju ulaganja („Narodne novine“, broj 63/22.), u članku 2. stavak 1. mijenja se i glasi:

„(1) Ovim se Zakonom osigurava provedba Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014.), kako je posljednji put izmijenjena Uredbom Komisije (EU) 2023/1315 od 23. lipnja 2023. o izmjeni Uredbe Komisije (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 167, 30.6.2023.) (u daljnjem tekstu: Uredba Komisije (EU) br. 651/2014).“.

Stavak 3. mijenja se i glasi:

„(2) Prosječna godišnja proračunska sredstva za regionalne potpore za ulaganje iz ovoga Zakona ne prelaze iznos od 150 milijuna eura iz članka 1. stavka 2. podstavka (a) Uredbe Komisije (EU) br. 651/2014.“.

Stavak 4. mijenja se i glasi:

„(4) Potpore za usavršavanje i regionalne potpore temeljem ovoga Zakona dodjeljuju se sukladno odredbama članaka 1. do 14. i članaka 31., 58. i 59. Uredbe Komisije (EU) br. 651/2014. Odredbe ovoga Zakona usklađene su i tumače se u skladu s Uredbom Komisije (EU) br. 651/2014.“.

**Članak 2.**

U članku 5. stavku 3. podstavak 1. mijenja se i glasi:

„ – doprinos digitalnoj i zelenoj tranziciji gospodarstva Republike Hrvatske, odnosno doprinos prijelazu na klimatski neutralno gospodarstvo“.

**Članak 3.**

U članku 6. stavku 1. točki 2. podtočkama a) do e) riječi: „protuvrijednosti kuna“ brišu se.

Točka 4. mijenja se i glasi:

„4. ista ili slična djelatnost je djelatnost koja je obuhvaćena istim razredom (četveroznamenkasta brojčana oznaka) statističke klasifikacije ekonomskih djelatnosti, kako je utvrđeno u Odluci o nacionalnoj klasifikaciji djelatnosti 2025 – NKD 2025. („Narodne novine“, broj 47/24.).“.

Točka 6. mijenja se i glasi:

„6. veliki projekt ulaganja je početno ulaganje čiji prihvatljivi troškovi premašuju iznos od 50.000.000,00 eura, izračunano prema cijenama i tečajevima na datum dodjele potpore.“.

U točki 7. podtočka a) mijenja se i glasi:

„a) prilagođeni iznos potpore = R × (A + 0,50 × B + 0 × C), pri čemu je:

- R - maksimalni intenzitet potpore primjenjiv u dotičnom području utvrđen u odobrenoj karti regionalnih potpora koji je na snazi na datum dodjele potpore, isključujući povećani intenzitet potpore za male i srednje poduzetnike

- A - početni prihvatljivi troškovi iznosa do 55.000.000,00 eura

- B - dio prihvatljivih troškova između iznosa od 55.000.000,00 eura i iznosa od 110.000.000,00 eura

- C - dio prihvatljivih troškova koji premašuje iznos od 110.000.000,00 eura“.

U točki 8. riječi: „od iznosa protuvrijednosti kuna“ brišu se.

U točki 9. riječi: „3.500,00 kuna“ zamjenjuju se riječima: „665,00 eura“.

U točki 10. riječi: „Broj sezonski zaposlenih osoba u sektoru turizma računa se u odgovarajućim dijelovima njihovih godišnjih jedinica rada. Za sezonsko zapošljavanje u sektoru turizma poduzetnik ne ostvaruje poticaje za otvaranje novih radnih mjesta.“ brišu se.

U točki 11. riječi: „početka gradnje navedenim u prijavi“ zamjenjuju se riječima: „prijave početka“.

Točka 13. mijenja se i glasi:

„13. prihvatljivi troškovi ulaganja ili opravdani troškovi u skladu s ovim Zakonom su troškovi ulaganja u materijalnu i nematerijalnu imovinu ili procijenjeni troškovi plaća za radna mjesta otvorena kao rezultat početnog ulaganja, izračunani za razdoblje od dvije godine.“.

U točki 14. u podtočki a) riječi: „u više obroka“ zamjenjuju se riječima: „ u budućnosti, uključujući potpore koje se isplaćuju u više obroka“.

Iza podtočke c) dodaju se podtočke d) i e) koje glase:

„d) Prihvatljivi troškovi moraju biti popraćeni jasnim, konkretnim i ažuriranim pisanim dokazima.

e) Porez na dodanu vrijednost, koji se naplaćuje na prihvatljive troškove ili izdatke, a koji se može vratiti u skladu s primjenjivim nacionalnim poreznim pravom ne uzima se u obzir za izračun intenziteta potpore i prihvatljivih troškova.“.

Iza točke 15. dodaje se točka 16. koja glasi:

„16. vrijednost projekta ulaganja su opravdani troškovi ulaganja u dugotrajnu imovinu povezanu s projektom ulaganja ili opravdani troškovi otvaranja novih radnih mjesta povezanih s projektom ulaganja.“.

**Članak 4.**

U članku 7. stavku 1. riječi: „potvrde glavnog projekta“ zamjenjuju se riječima: „glavnog projekta uz obvezu prijave početka građenja“.

U podstavku b) riječi: ,,materijalne imovine“ zamjenjuju se riječima: ,,postrojenja ili strojeva“.

U stavku 2. iza riječi: „potpore“ briše se točka i dodaju se riječi: „i troškovi ulaganja u tuđu imovinu.“.

**Članak 5.**

U članku 8. stavku 1. točki 1. riječi: „protuvrijednosti kuna od 100.000.000,00 eura“ zamjenjuju se riječima: „od 110.000.000,00 eura“.

U točki 2. riječi: „2.000.000,00 eura“ zamjenjuju se riječima: „3.000.000,00 eura“.

**Članak 6.**

U članku 10. stavku 7. točki 5. riječi: „člankom 1. stavkom 4. točkom (c)“ zamjenjuju se riječima: „člankom 2. stavkom 18.“.

Iza točke 19. briše se točka i dodaje se točka 20. koja glasi:

„20. za sektor turizma, djelatnosti pružanja smještaja te pripreme i usluživanja hrane.“.

U stavku 8. iza riječi: „stavku 7.“ dodaju se riječi: „točkama 3. i 7.“.

**Članak 7.**

U članku 12. stavku 1. riječi: „protuvrijednosti kuna“ brišu se.

Stavak 4. mijenja se i glasi:

„(4) Ako korisnik potpore ne ispuni uvjet otvaranja ili smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja ulaganja iz članka 6. točke 12. ovoga Zakona i / ili ako ne poštuje minimalno razdoblje očuvanja ulaganja, prestaje mu pravo korištenja poreznih povlastica za čitavo razdoblje za koje su odobrene, uz obvezu povrata sredstava ostvarenih korištenjem odobrenih povlastica uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova. Akt odnosno obavijest nadležnog ministarstva o obvezi povrata potpore predstavlja ovršnu ispravu.“.

Iza stavka 4. dodaju se stavci 5. do 9. koji glase:

„(5) Za potrebe primjene umanjene stope poreza na dobit iz stavka 1. ovoga članka korisnik potpore za svako posebno porezno razdoblje utvrđuje obvezu poreza na dobit na način propisan propisom o oporezivanju dobiti samo na dobit ostvarenu od poslovne aktivnosti na koju se odnosi projekt ulaganja pri čemu isključuje prihode od kapitala, najma, kamate i intelektualnog vlasništva te obavlja svoju osnovnu prihodovnu aktivnost projekta ulaganja s odgovarajućim brojem stalno zaposlenih i odgovarajućim iznosom troškova poslovanja.

(6) Korisnik potpore u okviru godišnjeg izvješća dostavlja pregled prihoda po osnovi kapitala, najma, kamata i intelektualnog vlasništva iz stavka 5. ovoga članka.

(7) Ako korisnik potpore istovremeno obavlja i poslovne aktivnosti koje nisu obuhvaćene projektom ulaganja, dužan je osigurati posebno knjigovodstveno praćenje aktivnosti obuhvaćene projektom i utvrditi iznos dobiti za aktivnost projekta ulaganja.

(8) Osnovne prihodovne aktivnosti projekta ulaganja mogu se razlikovati ovisno o specifičnoj prijavljenoj aktivnosti projekta ulaganja, ali se uglavnom sastoje od onih značajnih funkcija koje pokreću poslovnu vrijednost projekta ulaganja, a ne isključivo ili uglavnom od pomoćnih aktivnosti.

(9) Korisnik potpore iz stavka 7. ovoga članka u sklopu godišnjeg izvješća dostavlja pregled iz stavka 6. ovoga članka i pregled posebnog knjigovodstvenog praćenja aktivnosti projekta ulaganja.“.

**Članak 8.**

U članku 13. stavku 1. riječi: „u visini protuvrijednosti kuna od“ zamjenjuju se riječima: „u iznosu od“, a riječi: „a u visini protuvrijednosti od“ zamjenjuju se riječima: „a u iznosu od“.

U stavku 2. riječi: „u visini iznosa protuvrijednosti kuna“ zamjenjuju se riječima: „u iznosu“.

U stavku 3. riječi: „u visini iznosa protuvrijednosti kuna više“ zamjenjuju se riječima: „u iznosu višem“.

Stavak 7. mijenja se i glasi:

„(7) Ako korisnik potpore ne ispuni uvjet otvaranja ili smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja predmetnog ulaganja iz članka 6. točke 12. ovoga Zakona i / ili ako ne poštuje minimalno razdoblje očuvanja predmetnog ulaganja, prestaje mu pravo korištenja poreznih povlastica za čitavo razdoblje za koje su odobrene, uz obvezu povrata sredstava ostvarenih korištenjem odobrenih povlastica uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova. Akt odnosno obavijest nadležnog ministarstva o obvezi povrata potpore predstavlja ovršnu ispravu.“.

Iza stavka 7. dodaju se stavci 8. do 12. koji glase:

„(8) Za potrebe primjene umanjene stope poreza na dobit iz ovoga članka korisnik potpore za svako posebno porezno razdoblje utvrđuje obvezu poreza na dobit na način propisan propisom o oporezivanju dobiti samo na dobit ostvarenu od poslovne aktivnosti na koju se odnosi projekt ulaganja pri čemu isključuje prihode od kapitala, najma, kamate i intelektualnog vlasništva te obavlja svoju osnovnu prihodovnu aktivnost projekta ulaganja s odgovarajućim brojem stalno zaposlenih i odgovarajućim iznosom troškova poslovanja.

(9) Korisnik potpore u okviru godišnjeg izvješća dostavlja pregled prihoda po osnovi kapitala, najma, kamata i intelektualnog vlasništva iz stavka 8. ovoga članka.

(10) Ako korisnik potpore istovremeno obavlja i poslovne aktivnosti koje nisu obuhvaćene projektom ulaganja, dužan je osigurati posebno knjigovodstveno praćenje aktivnosti obuhvaćene projektom i utvrditi iznos dobiti za aktivnost projekta ulaganja.

(11) Osnovne prihodovne aktivnosti projekta ulaganja mogu se razlikovati ovisno o specifičnoj prijavljenoj aktivnosti projekta ulaganja, ali se uglavnom sastoje od onih značajnih funkcija koje pokreću poslovnu vrijednost projekta ulaganja, a ne isključivo ili uglavnom od pomoćnih aktivnosti.

(12) Korisnik potpore iz stavka 10. ovoga članka u sklopu godišnjeg izvješća dostavlja pregled iz stavka 9. ovoga članka i pregled posebnog knjigovodstvenog praćenja aktivnosti projekta ulaganja.“.

**Članak 9.**

U članku 14. stavci 1. do 3. mijenjaju se i glase:

„(1) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi do 5 %, prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 10 % prihvatljivih troškova za otvaranje novog radnog mjesta, a u maksimalnom iznosu od 5.000,00 eura po novootvorenom radnom mjestu.

(2) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi od 5 % do 10 % prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 20 % prihvatljivih troškova za otvaranje novog radnog mjesta, a u maksimalnom iznosu od 10.000,00 eura po novootvorenom radnom mjestu.

(3) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi više od 10 % prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 30 % prihvatljivih troškova za otvaranje novog radnog mjesta, u maksimalnom iznosu od 15.000,00 eura po novootvorenom radnom mjestu.“.

**Članak 10.**

Naslov iznad članka 16. mijenja se i glasi: „5. Potpore za razvojno-inovacijske aktivnosti, aktivnosti poslovne podrške i aktivnosti visoke dodanevrijednosti“.

U članku 16. stavku 1. podstavak 3. mijenja se i glasi:

„- Aktivnosti visoke dodane vrijednosti:

a) Aktivnosti kreativnih usluga su:

aktivnosti u području arhitekture, dizajna, medijske komunikacije, promidžbe i drugih aktivnosti kreativne industrije

b) Aktivnosti od strateškog značaja za prijelaz na klimatski neutralno gospodarstvo su:

proizvodnja baterija, solarnih ploča, vjetroturbina, dizalica topline, elektrolizatora i opreme za hvatanje, skladištenje i upotrebu ugljika

c) Aktivnosti usluga industrijskog inženjeringa usmjerene su na: modeliranje, dizajn, restrukturiranje i optimizaciju proizvodno-prerađivačkih poslovnih procesa.“.

U stavku 2. iza riječi: „razvojno-inovacijske aktivnosti“ dodaju se riječi: „i aktivnosti od strateškog značaja za prijelaz na klimatski neutralno gospodarstvo“.

Stavak 3. mijenja se i glasi:

„(3) Za ulaganja u aktivnosti poslovne podrške, aktivnosti kreativnih usluga i aktivnosti usluga industrijskog inženjeringa uz predviđene potpore iz ovoga Zakona korisniku potpore odobrit će se povećanje potpore za troškove otvaranja novih radnih mjesta povezanih s projektom ulaganja, i to za 25 % od iznosa propisanih člankom 14. ovoga Zakona.“.

U stavku 4. riječi: „protuvrijednosti kuna“ brišu se.

**Članak 11.**

Članak 17. mijenja se i glasi:

„(1) Projekt ulaganja za koji se odobravaju potpore za kapitalne troškove projekta ulaganja predstavlja ulaganje u dugotrajnu imovinu korisnika potpore u iznosu od najmanje 5.000.000,00 eura, uz uvjet otvaranja najmanje 50 novih radnih mjesta povezanih s projektom ulaganja odnosno najmanje 30 novih radnih mjesta povezanih s projektom ulaganja mikro, malih i srednjih poduzetnika.

(2) Potpore za kapitalne troškove odnose se isključivo na projekte ulaganja u proizvodno-prerađivačkim djelatnostima odnosno na projekte ulaganja u proizvodno-prerađivačkim aktivnostima iz članka 5. stavka 2. ovoga Zakona.

(3) Korisniku potpore koji realizira projekt ulaganja iz stavka 1. ovoga članka u županijama gdje registrirana stopa nezaposlenosti iznosi od 5 % do 10 % prema podacima Državnog zavoda za statistiku važećim na datum početka projekta ulaganja, uz predviđene potpore iz ovoga Zakona odobrit će se potpora za kapitalne troškove:

bespovratna novčana potpora u iznosu 10 % prihvatljivih troškova ulaganja u dugotrajnu imovinu, i to za:

a) troškove izgradnje nove tvornice, industrijskog postrojenja

b) troškove kupnje novih strojeva odnosno proizvodne opreme

u ukupnom maksimalnom iznosu do 1.000.000,00 eura, uz uvjet da udio ulaganja u strojevima odnosno proizvodnoj opremi iznosi minimalno 40 % od ukupne vrijednosti ulaganja, a minimalno 50 % od kupljenih strojeva odnosno proizvodne opreme mora biti oprema visoke tehnologije.

(4) Korisniku potpore koji realizira projekt ulaganja iz stavka 1. ovoga članka u županijama gdje registrirana stopa nezaposlenosti iznosi iznad 10 % prema podacima Državnog zavoda za statistiku važećim na datum početka projekta ulaganja, uz predviđene potpore iz ovoga Zakona odobrit će se potpora za kapitalne troškove:

bespovratna novčana potpora u iznosu 20 % prihvatljivih troškova ulaganja u dugotrajnu imovinu, i to za:

a) troškove izgradnje nove tvornice, industrijskog postrojenja

b) troškove kupnje novih strojeva odnosno proizvodne opreme

u ukupnom maksimalnom iznosu do 2.000.000,00 eura, uz uvjet da udio ulaganja u strojevima odnosno proizvodnoj opremi iznosi minimalno 40 % od ukupne vrijednosti ulaganja, a minimalno 50 % od kupljenih strojeva odnosno proizvodne opreme mora biti oprema visoke tehnologije.

(5) Ako korisnik potpore ne očuva predmetno ulaganje sukladno odredbama članka 6. točke 12. ovoga Zakona te ne zadrži nova radna mjesta utvrđena odredbama ovoga članka najmanje pet godina od njihova prvog popunjavanja za velike poduzetnike odnosno tri godine za mikro, male i srednje poduzetnike, prestaje mu pravo korištenja potpore za kapitalne troškove projekta ulaganja, uz obvezu povrata sredstava ostvarenih korištenjem odobrenih potpora uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

(6) Ukupan iznos bespovratnih novčanih, poreznih i drugih potpora koje korisnik potpore može iskoristiti tijekom razdoblja korištenja potpore određuje se u apsolutnom iznosu, poštujući maksimalni intenzitet potpore iz članka 9. ovoga Zakona.“.

**Članak 12.**

U članku 19. stavku 2. riječi: „protuvrijednosti kuna“ brišu se.

**Članak 13.**

U članku 20. stavku 6. riječi: „u iznosu protuvrijednosti kuna“ brišu se.

U stavcima 7., 8. i 9. riječi: „protuvrijednosti kuna“ brišu se.

Stavak 12. mijenja se i glasi:

(12) Ako korisnik potpore ne očuva predmetno ulaganje sukladno odredbama članka 6. točke 12. ovoga Zakona te ne očuva početno stanje zaposlenih utvrđeno sukladno odredbama članka 6. točke 10. ovoga Zakona najmanje pet godina za velike poduzetnike odnosno tri godine za mikro, male i srednje poduzetnike, prestaje mu pravo korištenja potpore za modernizaciju poslovnih procesa, uz obvezu povrata sredstava ostvarenih korištenjem odobrenih potpora uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova. Akt odnosno obavijest nadležnog ministarstva o obvezi povrata potpore predstavlja ovršnu ispravu.“.

Iza stavka 13. dodaju se stavci 14. do 18. koji glase:

„(14) Za potrebe primjene umanjene stope poreza na dobit iz ovoga članka korisnik potpore za svako posebno porezno razdoblje utvrđuje obvezu poreza na dobit na način propisan propisom o oporezivanju dobiti samo na dobit ostvarenu od poslovne aktivnosti na koju se odnosi projekt ulaganja pri čemu isključuje prihode od kapitala, najma, kamate i intelektualnog vlasništva te obavlja svoju osnovnu prihodovnu aktivnost projekta ulaganja s odgovarajućim brojem stalno zaposlenih i odgovarajućim iznosom troškova poslovanja.

(15) Korisnik potpore u okviru godišnjeg izvješća dostavlja pregled prihoda po osnovi kapitala, najma, kamata i intelektualnog vlasništva iz stavka 14. ovoga članka.

(16) Ako korisnik potpore istovremeno obavlja i poslovne aktivnosti koje nisu obuhvaćene projektom ulaganja, dužan je osigurati posebno knjigovodstveno praćenje aktivnosti obuhvaćene projektom i utvrditi iznos dobiti za aktivnost projekta ulaganja.

(17) Osnovne prihodovne aktivnosti projekta ulaganja mogu se razlikovati ovisno o specifičnoj prijavljenoj aktivnosti projekta ulaganja, ali se uglavnom sastoje od onih značajnih funkcija koje pokreću poslovnu vrijednost projekta ulaganja, a ne isključivo ili uglavnom od pomoćnih aktivnosti.

(18) Korisnik potpore iz stavka 16. ovoga članka u sklopu godišnjeg izvješća dostavlja pregled iz stavka 15. ovoga članka i pregled posebnog knjigovodstvenog praćenja aktivnosti projekta ulaganja.“.

**Članak 14.**

U članku 21. stavak 1. mijenja se i glasi:

,,(1) Bespovratne novčane potpore za poticanje ulaganja iz ovoga Zakona osiguravaju se u državnom proračunu Republike Hrvatske na poziciji nadležnog ministarstva iz članka 10. stavka 6. ovoga Zakona, najviše do iznosa koji je za tu namjenu osiguran u državnom proračunu Republike Hrvatske za pojedinu godinu.“.

U stavku 3. podstavcima 1. i 2. riječi: „protuvrijednosti kuna“ brišu se.

**Članak 15.**

U članku 25. stavku 1. iza riječi: „koje utječu na“ dodaju se riječi: „promociju i poticanje ulaganja te“.

**Članak 16.**

Članak 26. mijenja se i glasi:

„(1) U svrhu unapređenja ulagačkog okruženja u Republici Hrvatskoj nadležno ministarstvo iz članka 10. stavka 6. ovoga Zakona koordinira aktivnosti promocije i poticanja ulaganja te ostvarenja projekta ulaganja u suradnji s ulagačima i nadležnim tijelima državne uprave, lokalne i područne (regionalne) samouprave te s drugim pravnim osobama uključenima u promociju i poticanje ulaganja te ostvarenje projekta ulaganja na teritoriju Republike Hrvatske.

(2) Nadležno ministarstvo iz članka 10. stavka 6. ovoga Zakona u koordinaciji s lokalnim i regionalnim razvojnim agencijama, regionalnim koordinatorima i drugim subjektima poduzetničke infrastrukture u jedinicama lokalne i područne (regionalne) samouprave pružaju aktivnu podršku ulagačima u svim fazama i aktivnostima projekta ulaganja koje utječu na uspješnost i rok ostvarenja projekta ulaganja u Republici Hrvatskoj.

(3) Nadležno ministarstvo iz članka 10. stavka 6. ovoga Zakona, lokalne i regionalne razvojne agencije, regionalni koordinatori i drugi subjekti poduzetničke infrastrukture nadležni za poslove promocije i poticanja ulaganja u jedinicama lokalne i područne (regionalne) samouprave na temelju ovoga Zakona pružaju administrativnu, stručnu i tehničku pomoć pri izradi prijave iz članka 22. ovoga Zakona.“.

**Članak 17.**

U članku 27. stavak 1. mijenja se i glasi:

„(1) Na sveobuhvatnoj mrežnoj stranici o državnim potporama objavit će se sljedeće:

(a) sažetak informacija iz članka 11. Uredbe Komisije (EU) br. 651/2014 u standardiziranom obliku utvrđenom u Prilogu II. Uredbe Komisije (EU) br. 651/2014 ili poveznica za pristup tom sažetku

(b) cjeloviti tekst mjere potpore temeljem ovoga Zakona i uredbe iz članka 14. stavka 6. ovoga Zakona

(c) podatke iz Priloga III. Uredbe Komisije (EU) br. 651/2014 o dodjeli svake pojedinačne potpore koja premašuje iznos od 100.000,00 eura.

Informacije iz ovoga stavka objavljuju se u roku od šest mjeseci od dana dodjele potpore, a za potpore u obliku porezne olakšice u roku od jedne godine od roka za podnošenje porezne prijave, a dostupne su najmanje deset godina od dana dodjele potpore.

**PRIJELAZNE I ZAVRŠNE ODREDBE**

**Članak 18.**

Vlada Republike Hrvatske će u roku od 60 dana od dana stupanja na snagu ovoga Zakona uskladiti Uredbu o poticanju ulaganja („Narodne novine“, broj 156/22.) s odredbama ovoga Zakona.

**Članak 19.**

(1) Na prijave za status korisnika potpore za ulaganje sukladno Zakonu o poticanju ulaganja („Narodne novine“, broj 63/22.) s početkom projekta ulaganja od 1. siječnja 2024. primjenjuju se odredbe ovoga Zakona.

(2) Odredbe članka 12. stavaka 5. do 9. koji su dodani člankom 7. ovoga Zakona, članka 13. stavaka 8. do 12. koji su dodani člankom 8. ovoga Zakona i članka 20. stavaka 14. do 18. koji su dodani člankom 13. ovoga Zakona primjenjuju se na prijave za status korisnika potpore za ulaganje s početkom projekta ulaganja od 1. siječnja 2025.

(3) Na korisnike potpora za ulaganje i podnositelje prijava za korištenje potpora za ulaganje na temelju Zakona o poticanju ulaganja („Narodne novine“, broj 63/22.) primjenjuju se odredbe ovoga Zakona ukoliko je to za poduzetnika povoljnije.

**Članak 20.**

Ovaj Zakon stupa na snagu prvoga dana od dana objave u „Narodnim novinama“.

**O B R A Z L O Ž E N J E**

**Uz članak 1.**

Odredbom se definira usklađenje zakona sa odredbama Uredbe Komisije (EU) 2023/1315 od 23. lipnja 2023. o izmjeni Uredbe Komisije (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 167, 30.6.2023.).

**Uz članak 2.**

Odredbom se definira usklađenje zakona sa EU ciljevima u području zelene i digitalne tranzicije zajedničkog gospodarskog prostora EU – doprinos digitalnoj i zelenoj tranziciji gospodarstva Republike Hrvatske, odnosno doprinos prijelazu na klimatski neutralno gospodarstvo Republike Hrvatske.

**Uz članak 3.**

Odredbom se definira ista ili slična djelatnost sukladno Odluci o nacionalnoj klasifikaciji djelatnosti 2025 – NKD 2025. („Narodne novine“, br. 47/24.), usklađuje se definicija velikog projekta ulaganja i izračun prilagođenog iznosa potpore za velike projekte ulaganja na način kako je to i regulirano Uredbom Komisije (EU) 2023/1315 od 23. lipnja 2023. o izmjeni Uredbe Komisije (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 167, 30.6.2023.). Nadalje, odredbom se određuje pod kojim uvjetima je u projekt ulaganja moguće uključiti dugotrajnu imovinu nabavne vrijednosti ispod 665,00 eura, te se detaljnije određuje početak ulaganja odnosno početak rada na projektu ulaganja. Isto tako određuje se brisanje odredbi o načinu izračuna broja sezonski zaposlenih osoba u sektoru turizma iz razloga što je sektorski prilagođenu mjeru državne regionalne potpore za ulaganja u sektoru turizma preuzelo nadležno Ministarstvo turizma i sporta u okviru Zakona o turizmu („[Narodne novine“, broj 156/23](https://narodne-novine.nn.hr/eli/sluzbeni/2023/156/pdf).). Isto tako određuje se vrijednost projekta ulaganja na način da se može računati kao opravdani troškovi ulaganja u dugotrajnu imovinu povezanu s projektom ulaganja ili kao opravdani troškovi otvaranja novih radnih mjesta povezanih s projektom ulaganja

**Uz članak 4.**

Odredbom se detaljnije definiraju prihvatljivi troškovi ulaganja u materijalnu imovinu i troškovi koji se ne uračunavaju u prihvatljive troškove ulaganja.

**Uz članak 5.**

Odredbom se definiraju novi maksimalni pragovi za prijavu potpore za regionalne potpore i za potpore za usavršavanje na koje se ovaj Zakon primjenjuje.

**Uz članak 6.**

Odredbom se definira da se regionalne potpore za ulaganje u skladu s ovim Zakonom ne primjenjuju na sektor turizma, djelatnosti pružanja smještaja te pripreme i usluživanja hrane iz razloga što je sektorski prilagođenu mjeru državne regionalne potpore za ulaganja u sektoru turizma preuzelo nadležno Ministarstvo turizma i sporta u okviru Zakona o turizmu.

**Uz članak 7.**

Odredbom se definira izračun porezne osnovice za primjenu umanjenja stope poreza na dobit na način propisan posebnim propisom o oporezivanju dobiti samo na prihod ostvaren od poslovnih aktivnosti koje se provode kao dio projekta ulaganja pri čemu se isključuje prihode od kapitala, najma, kamate i intelektualnog vlasništva. Radi osiguranja naplate potraživanja u slučaju neispunjavanja zakonskih uvjeta za korištenje poreznih povlastica, odredbom se definira da akt nadležnog ministarstva o obvezi povrata porezne potpore predstavlja ovršnu ispravu.

**Uz članak 8.**

Odredbom se definira izračun porezne osnovice za primjenu umanjenja stope poreza na dobit na način propisan posebnim propisom o oporezivanju dobiti samo na prihod ostvaren od poslovnih aktivnosti koje se provode kao dio projekta ulaganja pri čemu se isključuje prihode od kapitala, najma, kamate i intelektualnog vlasništva. Radi osiguranja naplate potraživanja u slučaju neispunjavanja zakonskih uvjeta za korištenje poreznih povlastica, odredbom se definira da akt nadležnog ministarstva o obvezi povrata porezne potpore predstavlja ovršnu ispravu.

**Uz članak 9.**

Odredbom se propisuju sniženi kriteriji visine registrirane stope nezaposlenosti kao preduvjeta za korištenje bespovratne novčane potpore za troškove otvaranja novih radnih mjesta i povećanje maksimalnog nominalnog iznosa potpore i to na način da se postojeći uvjet registrirane stope nezaposlenosti za korištenje maksimalne visine potpore za otvaranje novih radnih mjesta u visini do 30 % prihvatljivih troškova otvaranja novog radnog mjesta (maksimalni iznos od 15.000,00 eura) snižava sa >15 % na >10 % registrirane stope nezaposlenosti, a za korištenje potpore za otvaranje novih radnih mjesta u visini do 20 % prihvatljivih troškova otvaranja novog radnog mjesta (maksimalni iznos od 10.000,00 eura) snižava se sa 10 % do15 % na 5 % do 10 % registrirane stope nezaposlenosti, a za korištenje potpore za otvaranje novih radnih mjesta u visini do 10 % prihvatljivih troškova otvaranja novog radnog mjesta (maksimalni iznos od 5.000,00 eura) snižava se sa do 10 % na do 5 % registrirane stope nezaposlenosti.

**Uz članak 10.**

Odredbom se propisuje nova aktivnost od strateškog značaja za prijelaz na klimatski neutralno gospodarstvo, briše se dio odredbi kojim su propisani uvjeti za dodjelu potpore za ulaganje u aktivnosti održivih turističkih usluga visoke dodane vrijednosti obzirom da je sektorski prilagođenu mjeru preuzelo nadležno Ministarstvo turizma i sporta u okviru Zakona o turizmu.

**Uz članak 11.**

Odredbom se propisuju sniženi pragovi registrirane stope nezaposlenosti kao preduvjeta za korištenje potpore za kapitalne troškove projekta ulaganja i povećanje maksimalnog nominalnog iznosa potpore na način da se postojeći prag >15 % registrirane stope nezaposlenosti za korištenje maksimalne visine potpore u iznosu od 20 % prihvatljivih troškova ulaganja u dugotrajnu imovinu (maksimalni iznos do 2.000.000,00 eura), ovim izmjenama spušta na ˃10 % registrirane stope nezaposlenosti, a postojeći prag od 10 % do 15 % registrirane stope nezaposlenosti za korištenje maksimalne visine potpore u iznosu od 10 % prihvatljivih troškova ulaganja u dugotrajnu imovinu (maksimalni iznos do 1.000.000,00 eura), ovim izmjenama spušta na prag od 5 % do 10 % registrirane stope nezaposlenosti.

**Uz članak 12.**

Odredbom se brišu riječi: „protuvrijednosti kuna“.

**Uz članak 13.**

Odredbom se definira izračun porezne osnovice za primjenu umanjenja stope poreza na dobit na način propisan posebnim propisom o oporezivanju dobiti samo na prihod ostvaren od poslovnih aktivnosti koje se provode kao dio projekta ulaganja pri čemu se isključuje prihode od kapitala, najma, kamate i intelektualnog vlasništva. Radi osiguranja naplate potraživanja u slučaju neispunjavanja zakonskih uvjeta za korištenje poreznih povlastica, odredbom se definira da akt nadležnog ministarstva o obvezi povrata porezne potpore predstavlja ovršnu ispravu.

**Uz članak 14.**

Odredbom se definira da se bespovratne potpore osiguravaju u državnom proračunu Republike Hrvatske na poziciji nadležnog ministarstva najviše do iznosa koji je za tu namjenu osiguran u državnom proračunu za pojedinu godinu te se briše dio teksta kojom se vrijednost instrumenta osiguranja naplate tražbina za slučaj kršenja odredbi ovoga Zakona ovisno o visini tražbine izražava u protuvrijednosti kuna.

**Uz članak 15.**

Odredbom se detaljnije definira ulagačko okruženje i aktivnosti promocije i poticanja ulaganja u Republici Hrvatskoj.

**Uz članak 16.**

Odredbom se detaljnije definira poticanje unapređenja ulagačkog okruženja u smislu uključenja regionalnih koordinatora pri pružanju aktivne podrške ulagačima u Republici Hrvatskoj.

**Uz članak 17.**

Odredbom se mijenjaju dotadašnje odredbe članka 27. na način da se prethodna obveza objave na mrežnim stranicama o državnim potporama koja premašuju 500.000,00 eura sada propisuje za dodjelu svake pojedinačne potpore koja premašuje 100.000,00 eura.

**Uz članak 18.**

Odredbom se propisuje da će Vlada Republike Hrvatske u roku od 60 dana od dana stupanja na snagu ovoga Zakona uskladiti Uredbu o poticanju ulaganja („Narodne novine“, broj 156/22.) s odredbama ovoga Zakona.

**Uz članak 19.**

Odredbom se propisuje obveza primjena odredbi ovoga Zakona na sve prijave za status korisnika potpore za ulaganje sukladno Zakonu o poticanju ulaganja („Narodne novine“, broj 63/22.) za koje ministarstvo nadležno za gospodarstvo utvrdi da je početak projekta ulaganja započeo od 1. siječnja 2024. nadalje.

Imajući u vidu da je u roku od šest mjeseci nakon stupanja na snagu Uredbe Komisije (EU) br. 2023/1315 od 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL L 167, 30.6.2023.) prestao važiti program regionalnih potpora za ulaganje u Zakonu o poticanju ulaganja („Narodne novine“, broj 63/22.), a isti nije do kraja 2023. godine usklađen s Uredbom Komisije (EU) br. 2023/1315, ovim Prijedlogom zakona omogućit će se primjena odredbi ovoga Prijedloga zakona poduzetnicima čiji su projekti ulaganja prijavljeni nadležnom ministarstvu, a realizacija tih projekata započela je u razdoblju od 1. siječnja 2024. do stupanja na snagu ovoga Zakona.

Nadalje, obzirom na to da je u procesu usklađivanja odredbi ovoga Zakona sa Zaključcima Vijeća o napretku Skupine za Kodeks postupanja pri oporezivanju poslovanja – EK DGTAXUD i sa Zaključcima Foruma za štetne porezne prakse (FHTP) – OECD usuglašeno da se novi sustav obračuna fiskalnih potpora za ulaganje primjenjuje za projekte ulaganja koji započinju nakon 1. siječnja 2025. (obračun na razini cijele kalendarske- fiskalne godine) ovom odredbom se propisuje obveza primjena odredbi članka 12. stavaka 5. do 9. koji su dodani člankom 7. ovoga Zakona, članka 8. stavaka 8. do 12. koji su dodani člankom 8. ovoga Zakona i članka 20. stavaka 14. do 18. koji su dodani člankom 13. ovoga Zakona za one projekte ulaganja za koje ministarstvo nadležno za gospodarstvo utvrdi da započinju nakon 1. siječnja 2025.

Isto tako odredbom se propisuje da se i za postojeće korisnike potpora za ulaganje i podnositelje prijava za korištenje potpora za ulaganje na temelju Zakona o poticanju ulaganja („Narodne novine“, broj 63/22.) primjenjuju odredbe ovoga Zakona ukoliko je to za poduzetnika povoljnije.

**Uz članak 20.**

Odredbom se propisuje da Zakon stupa na snagu prvoga dana od dana objave u „Narodnim novinama“ iz razloga što je 31. prosinca 2023. prestao važiti program regionalnih potpora za ulaganje u Zakonu o poticanju ulaganja („Narodne novine“, broj 63/22.), a isti nije do kraja 2023. godine usklađen s Uredbom Komisije (EU) br. 2023/1315.

Stoga je bitno stupanje na snagu ovoga Zakona prvoga dana od dana objave u „Narodnim novinama“ jer se ovim Zakonom program regionalnih potpora za ulaganje usklađuje s Uredbom Komisije (EU) br. 2023/1315.

**TEKST ODREDBI VAŽEĆEG ZAKONA KOJE SE MIJENJANJU, ODNOSNO DOPUNJUJU**

Usklađenost s pravnom stečevinom Europske unije

Članak 2.

(1) Ovim se Zakonom osigurava provedba Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26. 6. 2014.), kako je posljednji put izmijenjena Uredbom Komisije (EU) 2021/1237 od 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 270, 29. 7. 2021.) (u daljnjem tekstu: Uredba Komisije (EU) br. 651/2014).

(2) Ovaj Zakon sadržava odredbe o državnim regionalnim potporama za ulaganja te odredbe o državnim potporama za usavršavanje koje su u skladu s Uredbom Komisije (EU) br. 651/2014. Pojedinačne potpore dodijeljene temeljem ovoga Zakona izuzete su od obveze prethodne prijave Europskoj komisiji sukladno članku 108. stavku 3. Ugovora o funkcioniranju Europske unije (u daljnjem tekstu: Ugovor), pod uvjetom da su ispunjeni uvjeti iz ovoga Zakona.

(3) Godišnji iznos proračunskih sredstava za državne regionalne potpore za program poticanja ulaganja iz ovoga Zakona određen je sukladno odredbama članka 1. stavka 2. podstavka (a) Uredbe Komisije (EU) br. 651/2014.

(4) Potpore za usavršavanje i regionalne potpore temeljem ovoga Zakona dodjeljuju se sukladno odredbama članaka 1. do 14. i članaka 31., 58. i 59. Uredbe Komisije (EU) br. 651/2014 i njezinih izmjena i dopuna sadržanih u Uredbi Komisije (EU) 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova (SL L 156, 20. 6. 2017.) (u daljnjem tekstu: Uredba Komisije (EU) 2017/1084), Uredbi Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (Tekst značajan za EGP) (SL L 215, 7. 7. 2020.), (u daljnjem tekstu: Uredba Komisije (EU) 2020/972) i Uredbi Komisije (EU) 2021/1237 od 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 270, 29. 7. 2021.) (u daljnjem tekstu: Uredbi Komisije (EU) 2021/1237). Potpore prema ovom Zakonu dodjeljuju se u potpunosti u skladu s relevantnim odredbama Uredbe Komisije (EU) br. 651/2014 i njezinih izmjena i dopuna sadržanih u Uredbi Komisije (EU) 2017/1084, Uredbi Komisije (EU) 2020/972 i Uredbi Komisije (EU) 2021/1237.

Prihvatljive aktivnosti

Članak 5.

(1) Poticanje ulaganja, u smislu ovoga Zakona, predstavlja sustav potpora za ulaganje i pravodobno ostvarenje ulagačkih aktivnosti, s ciljem uspješnog i vremenski određenog ostvarenja održivih i tehnološki naprednih projekata ulaganja visoke dodane vrijednosti na području Republike Hrvatske.

(2) Potpore uređene ovim Zakonom odnose se na održive projekte ulaganja koji imaju za cilj jačanje konkurentske sposobnosti u:

– proizvodno-prerađivačkim aktivnostima

– razvojno-inovacijskim aktivnostima

– aktivnostima poslovne podrške

– aktivnostima usluga visoke dodane vrijednosti.

(3) Potpore uređene ovim Zakonom odnose se na projekte iz stavka 2. ovoga članka, kojima se osigurava ekološki sigurna i održiva poduzetnička aktivnost te jedan ili više od sljedećih ciljeva:

– doprinos zelenoj i digitalnoj tranziciji gospodarstva Republike Hrvatske

– doprinos održivom konceptu industrije i naprednim tehnološkim rješenjima industrije 4.0.

– unos nove opreme i suvremenih tehnologija

– veća zaposlenost i izobrazba zaposlenika

– razvoj proizvoda i usluga više dodane vrijednosti

– povećanje poduzetničke konkurentnosti

– ravnomjerni regionalni razvoj Republike Hrvatske

– gospodarsko aktiviranje neaktivne imovine u vlasništvu Republike Hrvatske

– rast produktivnosti gospodarskih subjekata u Republici Hrvatskoj.

Temeljni pojmovi

Članak 6.

Pojedini pojmovi u smislu ovoga Zakona imaju sljedeća značenja:

1. regionalne potpore za ulaganje su regionalne potpore dodijeljene za:

– početno ulaganje ili

– početno ulaganje u korist nove ekonomske djelatnosti.

2. početno ulaganje je ulaganje u materijalnu i nematerijalnu imovinu, povezano s osnivanjem nove poslovne jedinice, proširenje kapaciteta postojeće poslovne jedinice, diversifikacija proizvodnje poslovne jedinice na proizvode koje dotična poslovna jedinica prethodno nije proizvodila ili temeljita promjena u sveukupnom proizvodnom procesu postojeće poslovne jedinice:

a) u minimalnom iznosu protuvrijednosti kuna od 150.000,00 eura i uz uvjet otvaranja najmanje pet novih radnih mjesta povezanih s projektom ulaganja u razdoblju realizacije projekta

b) u minimalnom iznosu protuvrijednosti kuna od 50.000,00 eura i uz uvjet otvaranja najmanje tri nova radna mjesta za mikropoduzetnike u razdoblju realizacije projekta

c) u minimalnom iznosu protuvrijednosti kuna od 50.000,00 eura i uz uvjet otvaranja najmanje deset novih radnih mjesta povezanih s projektom ulaganja u razdoblju realizacije projekta za centre za razvoj informacijsko-komunikacijskih sustava i softvera iz članka 16. stavka 1. točke b) podtočke 3. ovoga Zakona

d) u minimalnom iznosu protuvrijednosti kuna od 3.000.000,00 eura i uz uvjet otvaranja najmanje 15 novih radnih mjesta povezanih s projektom ulaganja u razdoblju realizacije projekta za projekte ulaganja kroz gospodarsko aktiviranje neaktivne imovine u vlasništvu Republike Hrvatske

e) u minimalnom iznosu protuvrijednosti kuna od 500.000,00 eura za projekte ulaganja u modernizaciju i porast produktivnosti poslovnih procesa.

Razdoblje realizacije početnog ulaganja odnosno projekta ulaganja traje tri godine od datuma početka projekta ulaganja i obuhvaća sva ulaganja koja je pokrenuo korisnik potpore u tom razdoblju.

3. početno ulaganje u korist nove ekonomske djelatnosti je ulaganje u materijalnu i nematerijalnu imovinu unesenu u vlasništvo korisnika potpore povezano s osnivanjem nove poslovne jedinice ili diversifikacijom djelatnosti poslovne jedinice, pod uvjetom da nova djelatnost nije ista ili slična djelatnosti koja se prethodno obavljala.

4. ista ili slična djelatnost je djelatnost koja je obuhvaćena istim razredom (četveroznamenkasta brojčana oznaka) statističke klasifikacije ekonomskih djelatnosti, kako je utvrđeno u Odluci o nacionalnoj klasifikaciji djelatnosti 2007 – NKD 2007 (»Narodne novine«, br. 58/07. i 72/07. – ispravak).

5. potpomognuta područja određena kartom regionalnih potpora su područja koja ispunjavaju uvjete iz članka 107. Ugovora. U potpomognutim područjima koja ispunjavaju uvjete članka 107. stavka 3. točke (a) Ugovora mogu se dodijeliti potpore za početno ulaganje, bez obzira na veličinu korisnika. U potpomognutim područjima koja ispunjavaju uvjete iz članka 107. stavka 3. točke (c) Ugovora mogu se dodijeliti potpore malim i srednjim poduzetnicima za bilo koju vrstu početnog ulaganja. Velikim se poduzetnicima potpore mogu dodijeliti isključivo za početno ulaganje u novu ekonomsku djelatnost u dotičnom području.

6. veliki projekt ulaganja je početno ulaganje čiji prihvatljivi troškovi premašuju iznos protuvrijednosti kuna od 50.000.000,00 eura, izračunano prema cijenama i tečajevima na datum dodjele potpore.

7. prilagođeni iznos potpore je maksimalno dopušteni iznos potpore za veliki projekt ulaganja, izračunan prema sljedećoj formuli:

a) prilagođeni iznos potpore = R × (A + 0,50 × B + 0 × C), pri čemu je:

– R – maksimalni intenzitet potpore primjenjiv u dotičnom području utvrđen u odobrenoj karti regionalnih potpora koji je na snazi na datum dodjele potpore, isključujući povećani intenzitet potpore za male i srednje poduzetnike

– A – početni prihvatljivi troškovi iznosa protuvrijednosti kuna do 50.000.000,00 eura

– B – dio prihvatljivih troškova između iznosa protuvrijednosti kuna od 50.000.000,00 eura i iznosa protuvrijednosti kuna od 100.000.000,00 eura

– C – dio prihvatljivih troškova koji premašuje iznos protuvrijednosti kuna od 100.000.000,00 eura

b) zbog očekivanog narušavanja tržišnog natjecanja, za velike projekte ulaganja ne mogu se koristiti povećani maksimalni intenziteti potpora za male i srednje poduzetnike

c) za potpore namijenjene velikim projektima ulaganja mora se osigurati da potpora ne prelazi prilagođeni maksimalni iznos potpore.

8. godišnji iznos potpore koji korisnik potpore za ulaganje može koristiti na temelju ovoga Zakona je iznos koji ne može biti veći od iznosa protuvrijednosti kuna od 7.000.000,00 eura.

9. dugotrajna imovina je materijalna i nematerijalna imovina unesena u vlasništvo i iskazana u bilanci korisnika potpore. Mora biti u skladu s računovodstvenim standardima te mora biti u funkciji najmanje pet godina za velike ili tri godine za mikro, male i srednje poduzetnike odnosno za cijelo vrijeme korištenja poticajnih mjera. U projekt ulaganja moguće je uključiti dugotrajnu imovinu nabavne vrijednosti ispod 3500,00 kuna, ali prilikom uključivanja te imovine potrebno je osigurati da ta imovina, osim računovodstvenih standarda, zadovolji i minimalno razdoblje očuvanja predmetnog ulaganja sukladno odredbama ovoga Zakona.

10. novootvoreno radno mjesto povezano s početnim ulaganjem je netopovećanje broja zaposlenih u usporedbi s početnim stanjem zaposlenih, pri čemu je isključeno zapošljavanje iz povezanih poduzeća. Početno stanje zaposlenih utvrđuje se kao prosjek zaposlenih u proteklih 12 mjeseci prije početka ulaganja. Radna mjesta izgubljena tijekom trogodišnjeg razdoblja realizacije projekta ulaganja oduzet će se od prividnog broja novootvorenih radnih mjesta. Broj sezonski zaposlenih osoba u sektoru turizma računa se u odgovarajućim dijelovima njihovih godišnjih jedinica rada. Za sezonsko zapošljavanje u sektoru turizma poduzetnik ne ostvaruje poticaje za otvaranje novih radnih mjesta.

11. početak ulaganja odnosno početak rada na projektu ulaganja je početak građevinskih radova na predmetnom ulaganju koji se utvrđuje datumom početka gradnje navedenim u prijavi građenja ili prva zakonski obvezujuća preuzeta obveza poduzetnika u smislu narudžbe opreme ili druge obveze koja ulaganje čini neopozivim, a što prije nastupi. Kupnja zemljišta i pripremni radovi poput dobivanja dozvola i provedbe pripremnih studija izvedivosti ne smatraju se početkom ulaganja odnosno početkom rada na projektu ulaganja.

12. minimalno razdoblje očuvanja projekta ulaganja je:

a) očuvanje ulaganja pet godina nakon završetka ulaganja za velike poduzetnike, a za mikro, male i srednje poduzetnike tri godine nakon završetka ulaganja, ali ne kraće od razdoblja korištenja potpora iz ovoga Zakona. To ne sprječava zamjenu postrojenja ili opreme, ali bez prava na korištenje novih potpora i pod uvjetom da je ekonomska djelatnost ostala u dotičnom području tijekom odgovarajućeg razdoblja

b) očuvanje radnih mjesta na dotičnom području pet godina nakon njegova prvog popunjavanja za velike odnosno tri godine za mikro, male i srednje poduzetnike, ali ne kraće od razdoblja korištenja potpora iz ovoga Zakona

c) korisnik potpore može pokrenuti novi projekt ulaganja nakon isteka trogodišnjeg razdoblja od početka realizacije prethodnog projekta ulaganja pod uvjetom da je ekonomska djelatnost realiziranog projekta ulaganja ostala u dotičnom području tijekom minimalnog razdoblja očuvanja projekta ulaganja.

13. prihvatljivi troškovi ulaganja predstavljaju troškove ulaganja za koje se mogu odobriti regionalne potpore na temelju ovoga Zakona.

14. brutoekvivalent potpore je iznos potpore koji je korisniku dodijeljen u obliku bespovratnog sredstva, prije odbitka poreza ili drugih naknada.

a) Potpore koje se isplaćuju u više obroka treba diskontirati na njihovu vrijednost u trenutku dodjele. Prihvatljive troškove treba diskontirati na njihovu vrijednost u trenutku dodjele. Kamatna stopa koju treba primijeniti diskontna je kamatna stopa koja se primjenjuje u trenutku dodjele potpore.

b) Ovaj Zakon predviđa gornju vrijednost potpore u obliku poreznih pogodnosti koja osigurava da ne dođe do prekoračenja primjenjivog praga.

c) Za izračun intenziteta potpore i prihvatljivih troškova svi iznosi koji se upotrebljavaju su iznosi prije odbitka poreza ili drugih naknada.

15. intenzitet potpore je brutoiznos potpore izražen kao postotak prihvatljivih troškova, prije odbitka poreza ili drugih naknada.

Prihvatljivi troškovi ulaganja

Članak 7.

(1) Prihvatljivi troškovi ulaganja u materijalnu imovinu su troškovi gradnje na temelju građevinske dozvole odnosno na temelju potvrde glavnog projekta i kupnja nove opreme/strojeva (standardna osnovica), pri čemu:

a) nabavljena imovina treba biti nova odnosno ne prije korištena

b) troškovi povezani sa zakupom materijalne imovine mogu se uzeti u obzir, uz uvjet da za postrojenja ili strojeve zakup mora biti u obliku financijskog leasinga i sadržavati obvezu korisnika potpore na kupnju imovine nakon isteka ugovora o zakupu.

(2) U prihvatljive troškove ulaganja neće se uračunavati zemljište, prije izgrađene građevine i prije korištena oprema/strojevi te materijalna imovina nabavljena od povezanih poduzeća ili izrađena od strane korisnika potpore.

(3) Za projekte ulaganja mikropoduzetnika iz članka 6. točke 2. podtočke b) ovoga Zakona u opravdane troškove ulaganja uračunavat će se i unos korištene opreme / strojeva do maksimalno pet godina starosti.

(4) Za potpore dodijeljene velikim poduzetnicima za temeljitu promjenu u proizvodnom procesu prihvatljivi troškovi moraju prelaziti vrijednost amortizacije imovine povezane s aktivnošću koja se modernizira tijekom tri prethodne porezne godine. Za potpore dodijeljene za diversifikaciju prihvatljivi troškovi moraju prelaziti 200 % knjigovodstvene vrijednosti imovine koja se ponovno koristi, uknjižene u fiskalnoj godini koja prethodi početku radova.

(5) Prihvatljivi troškovi ulaganja u nematerijalnu imovinu moraju ispunjavati sljedeće uvjete:

a) imovina se mora koristiti isključivo u poslovnoj jedinici koja prima potporu

b) imovina se mora voditi kao imovina koja se amortizira

c) imovina mora biti kupljena po tržišnim uvjetima od treće osobe, isključujući povezana poduzeća

d) imovina mora biti uključena u imovinu korisnika potpore i ostati povezana s projektom za koji je dodijeljena potpora najmanje pet godina za velike ili tri godine u slučaju mikro, malih i srednjih poduzetnika.

(6) Za velike poduzetnike troškovi stjecanja nematerijalne imovine prihvatljivi su samo do granice od 50 % ukupnih prihvatljivih troškova ulaganja.

(7) Prihvatljivi troškovi otvaranja novih radnih mjesta povezanih s ulaganjem izračunavaju se kao troškovi plaća. Troškovi plaća ukupni su iznos koji korisnik potpore stvarno mora platiti za dotična radna mjesta, a koji se u određenom razdoblju sastoji od brutoplaće uvećane za iznos doprinosa na osnovicu prema toj plaći. Regionalna potpora računa se u odnosu na očekivani trošak plaća koji je posljedica otvaranja novih radnih mjesta povezanih s početnim ulaganjem, a potporom se mogu pokriti samo troškovi plaća zaposlenih osoba izračunani tijekom dvije godine, pri čemu intenziteti ne smiju premašiti primjenjive intenzitete iz članka 9. ovoga Zakona.

(8) Minimalno 25 % visine prihvatljivih troškova ulaganja mora biti osigurano od strane korisnika potpore iz vlastitih izvora ili kroz vanjsko financiranje i ne smije sadržavati nikakvu državnu potporu.

(9) Sva početna ulaganja koja je pokrenuo isti korisnik (na razini grupe) u razdoblju od tri godine od datuma početka radova na drugom projektu ulaganja kojem je dodijeljena potpora smatraju se dijelom istog projekta ulaganja. Ako je taj projekt ulaganja veliki projekt ulaganja, ukupan iznos potpore za projekt ulaganja mora biti sukladan prilagođenom iznosu potpore za velike projekte ulaganja.

(10) Korisnik potpore za ulaganje mora potvrditi da u dvije godine prije podnošenja prijave za korištenje potpore za ulaganje nije proveo premještanje projekta ulaganja odnosno djelatnosti iz zajedničkog europskoga gospodarskog prostora u područje u kojem će se odvijati početno ulaganje za koje se traži potpora te se obvezati da to neće učiniti u razdoblju od najmanje dvije godine nakon što bude dovršeno ulaganje za koje se traži potpora, a sukladno odredbama članka 6. ovoga Zakona kojim se utvrđuje minimalno razdoblje očuvanja predmetnog ulaganja.

Pragovi za prijavu

Članak 8.

(1) Ovaj Zakon ne primjenjuje se na potpore koje premašuju sljedeće pragove:

1. za regionalne potpore za ulaganje: »prilagođeni iznos potpore« za ulaganja s prihvatljivim troškovima u iznosu protuvrijednosti kuna od 100.000.000,00 eura

2. za potpore za usavršavanje: 2.000.000,00 eura po projektu usavršavanja.

(2) Pragovi iz stavka 1. ovoga članka ne smiju se izbjegavati umjetnim razdvajanjem programa ili projekata potpore.

Zbrajanje potpora

Članak 10.

(1) Potpore za ulaganja mogu se dodijeliti istodobno prema nekoliko programa potpora ili zajedno s potporama koje nisu dodijeljene na temelju programa, pod uvjetom da ukupna potpora iz svih izvora za projekt ulaganja ne prelazi maksimalno dopušten intenzitet potpore koji mora unaprijed izračunati prvi davatelj potpore.

(2) Pri određivanju poštuju li se pragovi za prijavu Europskoj komisiji i maksimalni intenziteti potpore iz ovoga Zakona, u obzir se uzima ukupni iznos državnih potpora za djelatnost, projekt ili poduzetnika kojima je potpora dodijeljena.

(3) Ako se financiranje Europske unije, kojim centralno upravljaju institucije, agencije, zajednička poduzeća ili druga tijela Europske unije koja nisu pod izravnom ili neizravnom kontrolom države članice, kombinira s državnim potporama, za potrebe određivanja poštuju li se pragovi za prijavu i maksimalni intenziteti potpore ili maksimalni iznosi potpore, u obzir se uzimaju samo državne potpore, pod uvjetom da ukupan iznos javnog financiranja dodijeljen u odnosu na iste prihvatljive troškove ne premašuje najpovoljniju stopu financiranja utvrđenu u primjenjivim propisima zakonodavstva Europske unije.

(4) Potpora čije je troškove moguće utvrditi, a koja se dodjeljuje na temelju ovoga Zakona, može se zbrajati s bilo kojom drugom državnom potporom, pod uvjetom da se dotične mjere odnose na različite prihvatljive troškove koje je moguće utvrditi, ili s bilo kojom drugom državnom potporom koja se odnosi na iste prihvatljive troškove, bilo da se oni djelomično bilo potpuno preklapaju, isključivo ako to zbrajanje ne dovodi do prekoračenja najvišeg intenziteta potpore ili iznosa potpore koji je primjenjiv na tu potporu na temelju ovoga Zakona.

(5) Državne potpore iz ovoga Zakona ne zbrajaju se s potporama de minimis u odnosu na iste prihvatljive troškove ako bi njihovo zbrajanje dovelo do toga da se premaši maksimalni intenzitet potpore iz članka 9. ovoga Zakona.

(6) Nadležno tijelo državne uprave za poticanje ulaganja je ministarstvo nadležno za gospodarstvo.

(7) Regionalne državne potpore za ulaganje i potpore za usavršavanje u skladu s ovim Zakonom ne mogu se dodijeliti:

1. za djelatnosti povezane s izvozom u treće zemlje ili države članice Europske unije, to jest potpore izravno povezane s izvezenim količinama, uspostavom i radom distribucijske mreže ili ostalim tekućim troškovima povezanima s izvoznom djelatnošću

2. za plaćanje potpore uvjetovane time da se prednost daje uporabi domaće robe u odnosu na uvezenu robu

3. na potpore koje se dodjeljuju u sektoru prerade i stavljanja na tržište poljoprivrednih proizvoda, ako se iznos potpora utvrđuje na temelju cijene ili količine tih proizvoda kupljenih od primarnih proizvođača ili stavljenih u promet od strane dotičnih poduzetnika ili ako su potpore uvjetovanje njihovim djelomičnim ili potpunim prenošenjem na primarne proizvođače

4. za plaćanje pojedinačne potpore u korist poduzetnika koji podliježe neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nespojivom s unutarnjim tržištem

5. poduzetnicima u teškoćama, kako je propisano člankom 1. stavkom 4. točkom (c) Uredbe Komisije (EU) br. 651/2014, međutim mogu se dodijeliti poduzetnicima koji na dan 31. prosinca 2019. nisu bili u teškoćama, ali su u razdoblju od 1. siječnja 2020. do 31. prosinca 2021. postali poduzetnici u teškoćama

6. za mjere koje same po sebi, s obzirom na uvjete koji su s njima povezani ili s obzirom na način financiranja, podrazumijevaju neizbježnu povredu prava Europske unije, kako je propisano člankom 1. stavkom 5. Uredbe Komisije (EU) br. 651/2014

7. sektoru ribarstva, akvakulture i sektoru primarne poljoprivredne proizvodnje, kako je propisano člankom 1. stavkom 3. točkama (a) i (b) i člankom 2. točkom 9. Uredbe Komisije (EU) br. 651/2014

8. sektoru čelika, sektoru ugljena, sektoru umjetnih vlakana, sektoru prometa te povezanoj infrastrukturi, kako je propisano člankom 2. točkama 13. i 43. do 45. Uredbe Komisije (EU) br. 651/2014

9. proizvodnji i distribuciji energije te energetskoj infrastrukturi

10. za razvoj širokopojasnih mreža

11. za istraživačke infrastrukture

12. za sektor brodogradnje

13. za sektor financija i osiguranja

14. za zdravstveni sektor, sektor socijalne skrbi i sektor obrazovanja

15. za sektor trgovine

16. za sektore gradnje i poslovanja nekretninama

17. za sektore vodnoga gospodarstva, gospodarenja otpadom i sanacije okoliša

18. za sektore rudarstva i vađenja

19. za sektore prijevoza i skladištenja.

(8) Za korisnika potpore koji djeluje u sektorima ribarstva i akvakulture, primarne poljoprivredne proizvodnje ili prerade i stavljanja na tržište poljoprivrednih proizvoda, koji su sukladno stavku 7. ovoga članka isključeni iz primjene ovoga Zakona te u sektorima koji su obuhvaćeni područjem primjene ovoga Zakona, ovaj se Zakon primjenjuje samo na potpore dodijeljene u vezi s tim drugim sektorima ili djelatnostima, uz uvjet da korisnici potpora razdvoje te djelatnosti ili troškove, kako se djelatnosti iz isključenih sektora ne bi koristile potporama dodijeljenima na temelju ovoga Zakona.

1. Porezne potpore za mikropoduzetnike

Članak 12.

(1) Za ulaganja mikropoduzetnika u visini iznosa protuvrijednosti kuna od minimalno 50.000,00 eura korisniku potpore stopa poreza na dobit umanjuje se za 50 % od propisane stope poreza na dobit u razdoblju do pet godina od godine početka ulaganja, uz uvjet otvaranja najmanje tri nova radna mjesta povezana s projektom ulaganja.

(2) Ukupan iznos poreznih poticaja koje korisnik potpore za mikropoduzetnike može iskoristiti tijekom razdoblja korištenja poreznih poticaja određuje se u apsolutnom iznosu razlike obračuna dužnog iznosa poreza na dobit izračunanog na temelju propisa kojim se uređuje porez na dobit i iznosa izračunanog na temelju ovoga Zakona, poštujući maksimalni intenzitet potpore iz članka 9. ovoga Zakona.

(3) Ako korisnik potpore tijekom razdoblja korištenja potpora iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koje su odobrene, uz obvezu očuvanja novih radnih mjesta i projekta ulaganja sukladno odredbama članka 6. točke 12. ovoga Zakona.

(4) Ako korisnik potpore ne ispuni uvjet otvaranja ili smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja ulaganja iz članka 6. točke 12. ovoga Zakona i / ili ako ne poštuje minimalno razdoblje očuvanja ulaganja, prestaje mu pravo korištenja poreznih povlastica za čitavo razdoblje za koje su odobrene, uz obvezu povrata sredstava ostvarenih korištenjem odobrenih povlastica uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

2. Porezne potpore

Članak 13.

(1) Za ulaganja u visini protuvrijednosti kuna od 150.000,00 do 1.000.000,00 eura korisniku potpore stopa poreza na dobit umanjuje se za 50 % od propisane stope poreza na dobit u razdoblju do deset godina od godine početka ulaganja, uz uvjet otvaranja najmanje pet novih radnih mjesta povezanih s ulaganjem odnosno za ulaganja u centre za razvoj informacijsko-komunikacijskih sustava i softvera iz članka 16. ovoga Zakona, a u visini protuvrijednosti od 50.000,00 do 1.000.000,00 eura korisniku potpore stopa poreza na dobit umanjuje se za 50 % od propisane stope poreza na dobit u razdoblju do deset godina od godine početka ulaganja, uz uvjet otvaranja najmanje deset novih radnih mjesta povezanih s ulaganjem.

(2) Za ulaganja u visini iznosa protuvrijednosti kuna od 1.000.000,00 do 3.000.000,00 eura korisniku potpore stopa poreza na dobit umanjuje se za 75 % od propisane stope poreza na dobit u razdoblju do deset godina od godine početka ulaganja, uz uvjet otvaranja najmanje deset novih radnih mjesta povezanih s ulaganjem.

(3) Za ulaganje u visini iznosa protuvrijednosti kuna više od 3.000.000,00 eura, korisniku potpore stopa poreza na dobit umanjuje se za 100 % od propisane stope poreza na dobit u razdoblju do deset godina od godine početka ulaganja, uz uvjet otvaranja najmanje petnaest novih radnih mjesta povezanih s ulaganjem.

(4) Ukupan iznos poreznih potpora za mikro, male, srednje i velike poduzetnike koje korisnik potpore može iskoristiti tijekom razdoblja korištenja poreznih potpora određuje se u apsolutnom iznosu razlike obračuna dužnog iznosa poreza na dobit izračunanog na temelju propisa kojim se uređuje porez na dobit i iznosa izračunanog na temelju ovoga Zakona, poštujući maksimalni intenzitet potpore iz članka 9. ovoga Zakona.

(5) Minimalno razdoblje očuvanja predmetnog projekta ulaganja i broja novootvorenih radnih mjesta utvrđenih odredbama stavaka 1. do 3. ovoga članka propisano je člankom 6. točkom 12. ovoga Zakona.

(6) Ako korisnik potpore tijekom razdoblja korištenja potpora iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koje su odobrene, uz obvezu očuvanja radnih mjesta i projekta ulaganja sukladno odredbama članka 6. točke 12. ovoga Zakona.

(7) Ako korisnik potpore ne ispuni uvjet otvaranja ili smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja predmetnog ulaganja iz članka 6. točke 12. ovoga Zakona i / ili ako ne poštuje minimalno razdoblje očuvanja predmetnog ulaganja, prestaje mu pravo korištenja poreznih povlastica za čitavo razdoblje za koje su odobrene, uz obvezu povrata sredstava ostvarenih korištenjem odobrenih povlastica uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

3. Potpore za opravdane troškove novih radnih mjesta povezanih s projektom ulaganja

Članak 14.

(1) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi do 10 %, prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 10 % prihvatljivih troškova za otvaranje novog radnog mjesta, a u maksimalnom iznosu protuvrijednosti kuna do 3000,00 eura po novootvorenom radnom mjestu.

(2) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi od 10 % do 15 % prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 20 % prihvatljivih troškova za otvaranje novog radnog mjesta, a u maksimalnom iznosu protuvrijednosti kuna do 6000,00 eura po novootvorenom radnom mjestu.

(3) Korisniku potpore koji osigura otvaranje novih radnih mjesta povezanih s projektom ulaganja u županijama gdje registrirana stopa nezaposlenosti iznosi više od 15 % prema podacima Državnog zavoda za statistiku važećim na datum početka ulaganja, odobrit će se bespovratna novčana potpora za opravdane troškove otvaranja novih radnih mjesta povezanih s ulaganjem u visini do 30 % prihvatljivih troškova za otvaranje novog radnog mjesta, u maksimalnom iznosu protuvrijednosti kuna do 9000,00 eura po novootvorenom radnom mjestu.

(4) Ako korisnik potpore ne ispuni uvjet otvaranja minimalnog broja novih radnih mjesta sukladno članku 6. točki 2. ovoga Zakona odnosno ne zadrži nova radna mjesta utvrđena stavcima 1. do 3. ovoga članka na određenom području najmanje pet godina od njihova prvog popunjavanja za velike poduzetnike odnosno tri godine za mikro, male i srednje poduzetnike, ali ne kraće od razdoblja korištenja potpora iz ovoga Zakona za koje je to radno mjesto preduvjet, prestaje mu pravo korištenja bespovratnih novčanih potpora za novo radno mjesto, kao i usavršavanje uz obvezu povrata novčanih sredstava ostvarenih korištenjem odobrenih potpora uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

(5) Ukupan iznos bespovratnih novčanih potpora iz ovoga članka, poreznih i drugih poticaja koje korisnik potpore može iskoristiti tijekom razdoblja korištenja potpora, određuje se u apsolutnom iznosu, poštujući maksimalni intenzitet potpore iz članka 9. ovoga Zakona.

(6) Kriterije za određivanje visine iznosa potpore za opravdane troškove otvaranja novih radnih mjesta povezanih s projektom ulaganja iz stavaka 1. do 3. ovoga članka propisuje Vlada Republike Hrvatske uredbom.

5. Potpore za razvojno-inovacijske aktivnosti, aktivnosti poslovne podrške i aktivnosti usluga visoke dodane vrijednosti

Članak 16.

(1) Za projekte ulaganja u razvojno-inovacijske aktivnosti, aktivnosti poslovne podrške i aktivnosti usluga visoke dodane vrijednosti dodatne potpore odobravat će se za sljedeće projekte ulaganja:

– Razvojno-inovacijske aktivnosti koje utječu na razvoj novih i znatno unapređenje postojećih:

a) proizvoda

b) proizvodnih serija

c) proizvodnih procesa

d) proizvodnih tehnologija.

– Aktivnosti poslovne podrške:

a) centri poslovnih aktivnosti su:

usmjereni na izdvajanje i/ili koncentraciju poslovnih aktivnosti, kao što su: data centri, centri za projektiranje i dizajn proizvoda, multimedijski kontaktni centri te centri za razvoj informacijske tehnologije

b) logistički i distribucijski centri su:

usmjereni na osnivanje i izgradnju logističko-distribucijskih centara visoke tehnologije koji omogućuju: intermodalni transport robe, pakiranje i manipuliranje robom radi znatnog unapređenja logističkih i distribucijskih operacija unutar poslovnih procesa te isporuku dobara, a odnose se na projekte ulaganja u proizvodno-prerađivačkoj industriji

c) centri za razvoj informacijsko-komunikacijskih sustava i softvera za:

1. razvoj i primjenu informacijskih sustava

2. izdvajanje upravljanja informacijskim sustavima

3. razvoj telekomunikacijsko-mrežnih operacijskih centara

4. razvoj i primjenu novih softverskih rješenja.

– Aktivnosti usluga visoke dodane vrijednosti:

a) aktivnosti kreativnih usluga su:

aktivnosti u području arhitekture, dizajna, medijske komunikacije, promidžbe i drugih aktivnosti kreativne industrije

b) aktivnosti održivih turističkih usluga visoke dodane vrijednosti koje omogućuju korisniku potpore nakon isteka trogodišnjeg razdoblja realizacije projekta ulaganja operativno turističko poslovanje u trajanju od minimalno šest mjeseci tijekom kalendarske godine, a predstavljaju:

1. projekte ugostiteljsko-turističkih objekata za smještaj, kategorije minimalno četiri zvjezdice, vrste: hotel, aparthotel, turističko naselje i kampovi

2. projekte ugostiteljsko-turističkih objekata: hotel baština i difuzni hotel, nastalih obnovom kulturno-povijesne baštine, u skladu s propisima koji uređuju zaštitu i očuvanje kulturnih dobara

3. projekte pratećih sadržaja svih prethodno navedenih vrsta smještajnih objekata koji uključuju: zdravstveni, kongresni, nautički, kulturni, golfski, sportsko-rekreacijski, zabavno-tematski i turističko-ekološki sadržaj, kao i druge inovativne sadržaje u turizmu visoke dodane vrijednosti

4. projekte nautičkog turizma, kategorije minimalno četiri sidra

5. projekte zabavnih i tematskih parkova

c) aktivnosti usluga industrijskog inženjeringa usmjerene su na: modeliranje, dizajn, restrukturiranje i optimizaciju proizvodno-prerađivačkih poslovnih procesa.

(2) Za ulaganja u razvojno-inovacijske aktivnosti uz predviđene potpore iz ovoga Zakona korisniku potpore odobrit će se povećanje potpore za troškove otvaranja novih radnih mjesta povezanih s projektom ulaganja, i to za 50 % od iznosa propisanih člankom 14. ovoga Zakona.

(3) Za ulaganja u aktivnosti poslovne podrške i aktivnosti usluga visoke dodane vrijednosti uz predviđene potpore iz ovoga Zakona korisniku potpore odobrit će se povećanje potpore za troškove otvaranja novih radnih mjesta povezanih s projektom ulaganja, i to za 25 % od iznosa propisanih člankom 14. ovoga Zakona.

(4) Za investicije u razvojno-inovacijske aktivnosti odobrit će se bespovratna novčana potpora za kupnju opreme / strojeva u visini do 20 % prihvatljivih troškova kupnje opreme / strojeva, a u maksimalnom iznosu protuvrijednosti kuna do 500.000,00 eura, uz uvjet da kupljena oprema / strojevi moraju biti visoke tehnologije.

(5) Ukupan iznos bespovratnih novčanih, poreznih i drugih potpora koje korisnik potpore može iskoristiti tijekom razdoblja korištenja potpora određuje se u apsolutnom iznosu, poštujući maksimalni intenzitet potpore iz članka 9. ovoga Zakona.

6. Potpore za kapitalne troškove projekta ulaganja

Članak 17.

(1) Projekt ulaganja za koji se odobravaju potpore za kapitalne troškove projekta ulaganja predstavlja ulaganje u dugotrajnu imovinu korisnika potpore u iznosu protuvrijednosti kuna od najmanje 5.000.000,00 eura, uz uvjet otvaranja najmanje 50 novih radnih mjesta povezanih s projektom ulaganja. Potpore za kapitalne troškove odnose se isključivo na projekte ulaganja u proizvodno-prerađivačkoj industriji odnosno na projekte ulaganja u proizvodno-prerađivačkim aktivnostima iz članka 5. stavka 2. ovoga Zakona.

(2) Korisniku potpore koji realizira projekt ulaganja iz stavka 1. ovoga članka u županijama gdje registrirana stopa nezaposlenosti iznosi od 10 % do 15 % prema podacima Državnog zavoda za statistiku važećim na datum početka projekta ulaganja, uz predviđene potpore iz ovoga Zakona odobrit će se potpora za kapitalne troškove:

bespovratna novčana potpora u iznosu 10 % prihvatljivih troškova ulaganja u dugotrajnu imovinu, i to za:

a) troškove izgradnje nove tvornice, industrijskog postrojenja

b) troškove kupnje novih strojeva odnosno proizvodne opreme

u ukupnom maksimalnom iznosu protuvrijednosti kuna do 500.000,00 eura, uz uvjet da udio ulaganja u strojevima odnosno proizvodnoj opremi iznosi minimalno 40 % od ukupne vrijednosti ulaganja, a minimalno 50 % od kupljenih strojeva odnosno proizvodne opreme mora biti oprema visoke tehnologije.

(3) Korisniku potpore koji realizira projekt ulaganja iz stavka 1. ovoga članka u županijama gdje registrirana stopa nezaposlenosti iznosi iznad 15 % prema podacima Državnog zavoda za statistiku važećim na datum početka projekta ulaganja, uz predviđene potpore iz ovoga Zakona odobrit će se potpora za kapitalne troškove:

bespovratna novčana potpora u iznosu 20 % prihvatljivih troškova ulaganja u dugotrajnu imovinu, i to za:

a) troškove izgradnje nove tvornice, industrijskog postrojenja

b) troškove kupnje novih strojeva odnosno proizvodne opreme

u ukupnom maksimalnom iznosu protuvrijednosti kuna do 1.000.000,00 eura, uz uvjet da udio ulaganja u strojevima odnosno proizvodnoj opremi iznosi minimalno 40 % od ukupne vrijednosti ulaganja, a minimalno 50 % od kupljenih strojeva odnosno proizvodne opreme mora biti oprema visoke tehnologije.

(4) Ako korisnik potpore ne očuva predmetno ulaganje sukladno odredbama članka 6. točke 12. ovoga Zakona te ne zadrži nova radna mjesta utvrđena odredbama ovoga članka najmanje pet godina od njihova prvog popunjavanja za velike poduzetnike odnosno tri godine za mikro, male i srednje poduzetnike, prestaje mu pravo korištenja potpore za kapitalne troškove projekta ulaganja, uz obvezu povrata sredstava ostvarenih korištenjem odobrenih potpora uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

(5) Ukupan iznos bespovratnih novčanih, poreznih i drugih potpora koje korisnik potpore može iskoristiti tijekom razdoblja korištenja potpore određuje se u apsolutnom iznosu, poštujući maksimalni intenzitet potpore iz članka 9. ovoga Zakona.

8. Potpore za gospodarsko aktiviranje neaktivne imovine u vlasništvu Republike Hrvatske

Članak 19.

(1) Neaktivnu imovinu u smislu ovoga Zakona čini zemljište i/ili građevine u vlasništvu Republike Hrvatske kojima upravlja ministarstvo nadležno za upravljanje državnom imovinom, a koja nije u funkciji i na kojoj se ne obavljaju nikakve gospodarske aktivnosti. Neaktivnom imovinom u vlasništvu Republike Hrvatske za koju proizlazi namjera korištenja potpore za projekte ulaganja kroz gospodarsko aktiviranje neaktivne imovine u vlasništvu Republike Hrvatske neće se smatrati ona neaktivna imovina u vlasništvu Republike Hrvatske koja ima neriješene imovinskopravne odnose, imovina na kojoj postoji bilo koja vrsta upisanog tereta te imovina koja u naravi ima status poljoprivrednog, šumskog ili turističkog zemljišta.

(2) Projekt ulaganja za koji se odobrava potpora za gospodarsko aktiviranje neaktivne imovine u vlasništvu Republike Hrvatske predstavlja ulaganje u dugotrajnu imovinu korisnika potpore u iznosu protuvrijednosti kuna od najmanje 3.000.000,00 eura, uz uvjet otvaranja najmanje 15 novih radnih mjesta povezanih s projektom ulaganja, i to unutar razdoblja od tri godine od početka ulaganja.

(3) Korisniku potpore koji realizira projekt ulaganja iz stavka 2. ovoga članka, na područjima jedinica lokalne samouprave razvrstanih sukladno propisu o razvrstavanju jedinica lokalne i područne (regionalne) samouprave prema indeksu razvijenosti od I. do IV. skupine, odobrit će se davanje u zakup bez naknade neaktivne imovine u vlasništvu Republike Hrvatske kojom upravlja ministarstvo nadležno za upravljanje državnom imovinom na razdoblje od deset godina od početka ulaganja, ako ta imovina čini gospodarsku cjelinu podobnu za realizaciju projekta ulaganja. Na području onih jedinica lokalne samouprave razvrstanih prema vrijednosti indeksa razvijenosti od V. do VIII. skupine jedinica lokalne samouprave, odobrit će se davanje u zakup bez naknade tek nakon prethodno provedena tri kruga javnog natječaja za prodaju neaktivne imovine, koje je provelo ministarstvo nadležno za upravljanje državnom imovinom u razdoblju od 90 dana od dana podnošenja zahtjeva za zakup neaktivne imovine bez naknade od strane prijavitelja.

(4) Ukupan iznos potpora, uključujući i potporu za gospodarsko aktiviranje neaktivne imovine u vlasništvu Republike Hrvatske, koje korisnik potpore može iskoristiti tijekom razdoblja korištenja potpora određuje se u apsolutnom iznosu, poštujući maksimalni intenzitet potpore iz članka 9. ovoga Zakona.

(5) Korisnik potpore tijekom razdoblja realizacije projekta ulaganja iz stavka 2. ovoga članka obvezan je izvršiti izravno materijalno ulaganje u neaktivnu imovinu koja je dana u zakup bez naknade u visini od najmanje 50 % procijenjene tržišne vrijednosti neaktivne imovine u trenutku davanja u zakup bez naknade, ne uključujući u taj izračun vrijednost unesene opreme koja predstavlja ulaganje.

(6) Potpora u obliku davanja u zakup bez naknade neaktivne imovine u vlasništvu Republike Hrvatske kojom upravlja ministarstvo nadležno za upravljanje državnom imovinom na razdoblje od deset godina od godine početka ulaganja, uz propisani uvjet iz stavka 5. ovoga članka, dodjeljuje se korisniku potpora za ulaganje temeljem ugovora o davanju u zakup neaktivne imovine sklopljenog između Republike Hrvatske s jedne strane i korisnika potpore za ulaganje iz ovoga Zakona s druge strane, sukladno propisima kojima se uređuje upravljanje državnom imovinom u vlasništvu Republike Hrvatske, nakon podnošenja prijave za odobrenje statusa korisnika potpore za ulaganje.

(7) U slučaju neispunjenja uvjeta iz stavka 5. ovoga članka odnosno ako korisnik potpore za ulaganje iz ovoga Zakona nakon trogodišnjeg razdoblja realizacije projekta ulaganja ne uveća za 50 % vrijednost neaktivne imovine u odnosu na procijenjenu vrijednost neaktivne imovine u trenutku davanja u zakup bez naknade, ugovor iz stavka 6. ovoga članka raskida se bez prava korisnika potpore za ulaganje iz ovoga Zakona na povrat uloženih sredstava u neaktivnu imovinu.

(8) Nakon isteka razdoblja zakupa neaktivne imovine u vlasništvu Republike Hrvatske bez naknade iz stavka 3. ovoga članka ili nakon dostizanja maksimalnog intenziteta potpora za ulaganja iz članka 9. ovoga Zakona ili po ispunjenju ugovornih obveza iz stavka 5. ovoga članka korisnik potpore za ulaganje iz ovoga Zakona s Republikom Hrvatskom može sklopiti ili ugovor o kupnji te imovine ili produljiti ugovor o davanju u zakup neaktivne imovine u vlasništvu Republike Hrvatske bez korištenja potpore za gospodarsko aktiviranje neaktivne imovine u vlasništvu Republike Hrvatske na razdoblje od deset godina.

(9) Potpora u obliku davanja u zakup neaktivne imovine u vlasništvu Republike Hrvatske bez naknade dopustiva je isključivo kada je procijenjenu tržišnu vrijednost te imovine utvrdila neovisna stručna osoba ovlaštena za poslove procjene nekretnina sukladno propisima iz područja procjene vrijednosti nekretnina i u odnosu na javno dostupne, redovito ažurirane i općeprihvaćene referentne vrijednosti.

(10) Uredbom iz članka 14. stavka 6. ovoga Zakona propisat će se postupak i metodologija izračuna vrijednosti državne potpore u obliku davanja u zakup neaktivne imovine u vlasništvu Republike Hrvatske bez naknade, kao i postupak i metodologija izračuna kupoprodajne vrijednosti neaktivne imovine u slučaju sklapanja ugovora iz stavka 8. ovoga članka.

9. Potpore za modernizaciju poslovnih procesa – automatizacija, robotizacija i digitalizacija  
proizvodno-prerađivačkih procesa

Članak 20.

(1) Potpore za modernizaciju poslovnih procesa odnose se isključivo na projekte ulaganja u proizvodno-prerađivačkoj industriji odnosno na projekte ulaganja u proizvodno-prerađivačkim aktivnostima iz članka 5. stavka 2. ovoga Zakona.

(2) Osnovna namjena potpore za modernizaciju poslovnih procesa je unaprjeđenje postojeće tehnološke razine poslovnih procesa unutar proizvodno-prerađivačke industrije i njezina transformacija prema tehnološkoj razini industrije 4.0.

(3) Modernizacija odnosno temeljita promjena u proizvodno-prerađivačkom procesu podrazumijeva unos dugotrajne materijalne imovine – opreme / strojeva u vlasništvo korisnika potpore za ulaganje koja je kategorizirana kao tehnološki naprednija generacija dugotrajne imovine visoke tehnologije u odnosu na dugotrajnu imovinu koja se modernizira, poput: specijaliziranih robota, robotskih sustava i robotskih stanica, opreme / strojeva za automatizaciju i samokontrolu proizvodnih procesa, automatskih sustava za upravljanje proizvodnjom i opreme / strojeva za digitalizaciju proizvodnje i proizvodnih procesa.

(4) Modernizacija odnosno temeljita promjena u proizvodno-prerađivačkom procesu podrazumijeva i unos dugotrajne nematerijalne imovine u vlasništvo korisnika potpore za ulaganje koja je kategorizirana kao tehnološki naprednija generacija dugotrajne nematerijalne imovine visoke tehnologije u odnosu na dugotrajnu imovinu koja se modernizira: zadnje generacije softvera za upravljanje automatiziranim proizvodnim procesima u proizvodno-prerađivačkoj industriji, softvera u funkciji digitalizacije proizvodnih procesa i proizvodnje, softvera za razvoj samokontrolirajućih sustava, logičkih kontrolera i automatiziranih linija proizvodnih procesa i softvera za strojno učenje, razvoj umjetne inteligencije i vizualizaciju sustava.

(5) Učinak modernizacije poslovnih procesa u smislu rasta produktivnosti po zaposleniku iskazuje se kao porast vrijednosti ukupnog prihoda korisnika potpore za ulaganje na godišnjoj razini u odnosu na broj zaposlenika kod korisnika potpore na godišnjoj razini.

(6) Projekt ulaganja za koji se odobrava potpora za modernizaciju poslovnih procesa predstavlja ulaganje u dugotrajnu imovinu korisnika potpore u iznosu protuvrijednosti kuna u minimalnom iznosu od 500.000,00 eura, uz uvjet očuvanja početnog stanja zaposlenih kod korisnika potpore tijekom cijelog razdoblja korištenja potpora, a ne kraće od minimalnog razdoblja očuvanja predmetnog projekta ulaganja za koji se namjerava koristiti potpora za modernizaciju poslovnih procesa iz članka 6. točke 12. ovoga Zakona.

(7) Za ulaganja iz stavka 6. ovoga članka u visini protuvrijednosti kuna od 500.000,00 do 1.000.000,00 eura korisniku potpore stopa poreza na dobit umanjuje se za 50 % od propisane stope poreza na dobit u razdoblju do deset godina od godine početka ulaganja.

(8) Za ulaganja iz stavka 6. ovoga članka u visini protuvrijednosti kuna od 1.000.000,00 do 3.000.000,00 eura korisniku potpore stopa poreza na dobit umanjuje se za 75 % od propisane stope poreza na dobit u razdoblju do deset godina od godine početka ulaganja.

(9) Za ulaganja iz stavka 6. ovoga članka u visini protuvrijednosti kuna iznad 3.000.000,00 eura korisniku potpore stopa poreza na dobit umanjuje se za 100 % od propisane stope poreza na dobit u razdoblju do deset godina od godine početka ulaganja.

(10) Za velike poduzetnike prihvatljivi troškovi za temeljitu promjenu u proizvodnom procesu za koje se odobrava potpora za modernizaciju poslovnih procesa moraju prelaziti vrijednost amortizacije imovine povezane s djelatnošću koja se modernizira tijekom tri prethodne porezne godine.

(11) Razina produktivnosti po zaposleniku korisnika potpore kojem je odobrena potpora za modernizaciju poslovnih procesa u godini nakon isteka trogodišnjeg razdoblja realizacije projekta ulaganja mora biti uvećana za minimalno 10 % u odnosu na razinu produktivnosti po zaposleniku u godini prije prijave projekta ulaganja za koji se namjerava koristiti potpora za temeljitu modernizaciju poslovnih procesa.

(12) Ako korisnik potpore ne očuva predmetno ulaganje sukladno odredbama članka 6. točke 12. ovoga Zakona te ne očuva početno stanje zaposlenih utvrđeno sukladno odredbama članka 6. točke 10. ovoga Zakona najmanje pet godina za velike poduzetnike odnosno tri godine za mikro, male i srednje poduzetnike, prestaje mu pravo korištenja potpore za modernizaciju poslovnih procesa, uz obvezu povrata sredstava ostvarenih korištenjem odobrenih potpora uvećanih za iznos osnovne referentne stope koja se određuje i objavljuje na temelju pravila o državnim potporama, uvećane za 100 baznih bodova.

(13) Ukupan iznos bespovratnih novčanih, poreznih i drugih potpora koje korisnik potpore može iskoristiti tijekom razdoblja korištenja potpore određuje se u apsolutnom iznosu, poštujući maksimalni intenzitet potpore iz članka 9. ovoga Zakona.

Sredstva za poticaje

Članak 21.

(1) Bespovratne novčane potpore za poticanje ulaganja iz ovoga Zakona osiguravaju se u državnom proračunu Republike Hrvatske na poziciji nadležnog ministarstva iz članka 10. stavka 6. ovoga Zakona.

(2) Nadležno ministarstvo iz članka 10. stavka 6. ovoga Zakona dužno je voditi evidenciju svih odobrenih potpora iz članka 11. ovoga Zakona koristeći osobne identifikacijske brojeve korisnika potpora.

(3) Instrumenti osiguranja naplate tražbina za slučaj kršenja odredbi ovoga Zakona su:

– bjanko-zadužnica za tražbine u visini protuvrijednosti kuna manjoj od 500.000,00 eura i

– bankarska garancija za tražbine u visini protuvrijednosti kuna od 500.000,00 eura i više.

Ulagačko okruženje

Članak 25.

(1) Ulagačko okruženje u širem smislu ovoga Zakona predstavlja ukupnost svih predulagačkih, ulagačkih i postulagačkih aktivnosti, na nacionalnoj, regionalnoj i lokalnoj razini, koje utječu na uspješnost i rok ostvarenja projekta ulaganja na teritoriju Republike Hrvatske.

(2) Ulagačko okruženje u užem smislu ovoga Zakona predstavljaju aktivnosti iz stavka 1. ovoga članka u koje se ubrajaju: izdavanje akata kojima se odobrava gradnja i uporaba građevina, koncesija, prava građenja i drugih odobrenja za građenje od strane jedinica lokalne i područne (regionalne) samouprave ili od strane nadležnih tijela državne uprave i drugih nadležnih tijela, izgradnja infrastrukture, kao i izdavanje prethodnih energetskih odnosno infrastrukturnih suglasnosti povezanih s projektom ulaganja, prostorno planiranje i etažiranje od strane jedinica lokalne i područne (regionalne) samouprave ili od strane nadležnih tijela državne uprave, kao i propisi o postupanju i uvjetima gradnje radi poticanja projekata ulaganja, aktivnosti prenamjene zemljišta, aktivacije neaktivne imovine u javnom vlasništvu radi ostvarenja projekta ulaganja.

(3) Osim aktivnosti navedenih u stavku 2. ovoga članka i aktivnosti donošenja odluka, izdavanja suglasnosti, izdavanja rješenja, odobrenja ili drugih propisanih akata na lokalnoj, regionalnoj i nacionalnoj razini, a koje utječu na uspješnost i rok ostvarenja projekta ulaganja, predstavljaju ulagačko okruženje u smislu ovoga Zakona.

Poticanje unaprjeđenja ulagačkog okruženja

Članak 26.

(1) U svrhu unapređenja ulagačkog okruženja u Republici Hrvatskoj nadležno ministarstvo iz članka 10. stavka 6. ovoga Zakona koordinira aktivnosti ostvarenja projekta ulaganja u suradnji s ulagačima i nadležnim tijelima državne uprave, lokalne i područne (regionalne) samouprave te s drugim pravnim osobama uključenima u ostvarenje projekta ulaganja na teritoriju Republike Hrvatske.

(2) Nadležno ministarstvo iz članka 10. stavka 6. ovoga Zakona u koordinaciji s lokalnim i regionalnim razvojnim agencijama i drugim subjektima poduzetničke infrastrukture u jedinicama lokalne i područne (regionalne) samouprave pružaju aktivnu podršku ulagačima u svim fazama i aktivnostima projekta ulaganja koje utječu na uspješnost i rok ostvarenja projekta ulaganja u Republici Hrvatskoj.

(3) Nadležno ministarstvo iz članka 10. stavka 6. ovoga Zakona, lokalne i regionalne razvojne agencije i drugi subjekti poduzetničke infrastrukture nadležni za poslove promocije i poticanja ulaganja u jedinicama lokalne i područne (regionalne) samouprave na temelju ovoga Zakona pružaju administrativnu, stručnu i tehničku pomoć pri izradi prijave iz članka 22. ovoga Zakona.

Objava informacija o potporama

Članak 27.

(1) Na sveobuhvatnoj mrežnoj stranici o državnim potporama Ministarstva financija, u roku iz članka 9. stavka 6. Uredbe Komisije (EU) br. 651/2014, objavit će se sljedeće:

a) sažetak informacija iz članka 11. Uredbe Komisije (EU) br. 651/2014 u standardiziranom obliku utvrđenom u Prilogu II. Uredbe Komisije (EU) br. 651/2014 ili poveznica za pristup tom sažetku

b) cjelovit tekst mjere potpore temeljem ovoga Zakona i uredbe iz članka 14. stavka 6. ovoga Zakona

c) podatke iz Priloga III. Uredbe Komisije (EU) br. 651/2014 o dodjeli svake pojedinačne potpore koja premašuje iznos protuvrijednosti kuna od 500.000,00 eura.

Informacije iz ovoga stavka objavljuju se u roku od šest mjeseci od dana dodjele potpore, a za potpore u obliku porezne olakšice u roku od jedne godine od roka za podnošenje porezne prijave, a dostupne su najmanje deset godina od dana dodjele potpore.

(2) Kako bi se omogućilo praćenje potpora, koje se izuzimaju od obveze prijave Europskoj komisiji na temelju Uredbe Komisije (EU) br. 651/2014, nadležno ministarstvo iz članka 10. stavka 6. ovoga Zakona, koristeći osobne identifikacijske brojeve korisnika potpora, vodi podrobnu evidenciju o informacijama i potrebnoj pratećoj dokumentaciji kako bi se utvrdilo da su ispunjeni svi uvjeti utvrđeni ovim Zakonom i Uredbom Komisije (EU) br. 651/2014. Informacije i prateća dokumentacija čuvaju se deset godina od dana dodjele posljednje potpore na temelju ovoga Zakona.